text:
Силәбе өлкәһе башҡорттары ҡоролтайы вәкилдәре балалар реабилитация үҙәгенә ярҙам итте
Көн элгәре Силәбе өлкәһе башҡорттары ҡоролтайы делегацияһы балалар өсөн «Илһам» медицина һәм реабилитация үҙәгендә булды. Башҡорттар ҡоролтайы ағзаһы Наил Шәйҙуллин йәмәғәт ойошмаһының рәйесе Морис Йосопов исеменән учреждениеға йүргәктәр, сабый күлдәктәре һәм имеҙлектәр тапшырҙы.
Баш табип Наталья Горло әйтеүенсә, реабилитация үҙәгенә тап ошондай практик ярҙам етмәй ҙә инде, йәмәғәт ойошмаһы тарафынан ошондай ярҙам күрһәтелеүе улар өсөн ҙур әһәмиәткә эйә.
«Башинформ» агентлығына Силәбе өлкәһе башҡорттары ҡоролтайынан хәбәр итеүҙәренсә, Силәбе хакимиәтенең «Изгелек маршруты» проекты сиктәрендә өлкә башҡорттары ойошмаһы алтынсы йыл инде реабилитация үҙәге менән хеҙмәттәшлек итә, уға һәр яҡлап ярҙам күрһәтергә тырыша. Был медицина учреждениеһында етлекмәй тыуған, шулай уҡ тыумыштан нервы системаһы ауырыуҙары менән яфаланған сабыйҙарҙы реабилитациялау буйынса кәрәкле хеҙмәттәр күрһәтелә. Бында бәләкәй пациенттарҙы бөтә Силәбе өлкәһенән килтерәләр. Әгәр элек үҙәк аша 120 сабый үтһә, хәҙер был һан 600-гә еткән.
— Ҡала хакимиәтенең был проекты бик уңышлы булды, — тип билдәләне Наталья Горло. – Бында төрлө социаль ҡатламдан булған балалар тейешле профессиональ ярҙам ала, дауалау барышында Силәбе өлкәһе өсөн уникаль технологиялар ҡулланыла.


c: text/html

text:
Өфө уҡытыусыларының август кәңәшмәһендә идара итеүҙең инновацион механизмдары тикшерелде
Өфөлә шаршамбы, 21 августа, баш ҡаланың мәғариф системаһы хеҙмәткәрҙәренең кәңәшмәһе үтте. Сарала заманса социаль-иҡтисади шарттарҙа идара итеүҙең инновацион механизмдары тикшерелде. Кәңәшмәне Өфө хакимиәте башлығы Ирек Ялалов алып барҙы. Статистика мәғлүмәттәренә ярашлы, 2016 йылға Өфөлә яҡынса 105 мең уҡыусы буласаҡ, ҡалала булған мәктәптәр етмәйәсәк, тип билдәләне ул үҙенең сығышында. «Был мәсьәләне хәл итеү өсөн, яңы мәктәптәр генә түгел, ә комплекстар төҙөргә кәрәк. Улар мәктәпте, балалар баҡсаһын, өҫтәмә белем биреү учреждениеһын үҙ эсенә алырға һәм ике мең балаға иҫәпләнгән булырға тейеш. Комплекстар микрорайондарҙа булдырыласаҡ. Учреждениеларҙы берләштереү киләсәктә финанс ресурстарын рациональ файҙаланыу ғына түгел, ә педагогтарҙың интеллектуаль мөмкинлектәрен һәм матди-техник ресурстарҙы берләштерергә мөмкинлек бирәсәк. Шулай уҡ уҡыусылар өсөн профилле предметтар һайлау мөмкинлеге киңәйәсәк», — тип иҫәпләй Өфө хакимиәте башлығы.
Ирек Ялалов хәбәр итеүенсә, мәғариф системаһын яңыртыу сиктәрендә 2011-2013 йылдарҙа федераль, республика һәм ҡала бюджеттарынан 608 миллион һум аҡса бүленгән. Баш ҡаланың белем биреү системаһы матди-техник базаһын ярайһы уҡ яҡшыртҡан. Әммә иң мөһим социаль һөҙөмтә – ул уҡытыусыларҙың, балалар баҡсаһы һәм өҫтәмә белем биреү учреждениелары хеҙмәткәрҙәренең эш хаҡын арттырыу.

robotstxt: allowed

filter: keep


text:
Фото:
Төбәктә иҡтисадтың бюджеттан тыш секторы өсөн минималь хеҙмәт хаҡы 8900 һум тәшкил итәсәк
Фото:
ӨФӨ, 2016 йыл, 13 апрель. /«Башинформ» мәғлүмәт агентлығы, Галина Бахшиева/.
Башҡортостанда ағымдағы йылдың 1 майынан иҡтисадтың бюджеттан тыш секторы өсөн минималь хеҙмәт хаҡын 8900 һум күләмендә билдәләү тураһында ҡарар ҡабул ителде. Федераль кимәлдә ҡабул ителгән ҡарарға ярашлы, 2016 йылдың 1 июленән бюджет секторы өсөн эш хаҡы буйынса минималь планка 7500 һум күләмендә билдәләнгән. Был хаҡта бөгөн Башҡортостан Хөкүмәтендә республиканың социаль-хеҙмәт мөнәсәбәттәрен көйләү буйынса өс яҡлы комиссияһы ултырышында хәбәр иттеләр.
Әлеге ваҡытта иҡтисадтың бюджеттан тыш секторы өсөн минималь хеҙмәт хаҡы — 6900, бюджет өсөн алты мең һум тәшкил итә.
Башҡортостандың Профсоюздар федерацияһы ошо йылдың 1 июненән төбәктә иҡтисадтың бюджеттан тыш секторы өсөн минималь эш хаҡын 8900 һум кимәлендә билдәләү тәҡдиме менән сығыш яһаны. Республика профсоюздары рәйесе урынбаҫары Валерий Апокин әйтеүенсә, бындай ҡарар «республикала эшләүселәрҙең хеҙмәт хаҡын күтәрергә, күләгәле эш хаҡын рәсмиләштерергә, шулай уҡ бюджетҡа физик берәмектәрҙең килеменә һалым керемен арттырырға мөмкинлек бирәсәк».
Башҡортостан Хөкүмәте һәм эш биреүселәр республика Профсоюздар федерацияһының тәҡдимен хупланы. Өҫтәүенә республика хөкүмәте иҡтисадтың бюджеттан тыш секторы өсөн минималь хеҙмәт хаҡы күләмен 2016 йылдың 1 майынан билдәләргә тәҡдим итте.
«Тейешле документҡа киләһе аҙнала ҡул ҡуйыу күҙаллана», — тип хәбәр итте Республиканың социаль-хеҙмәт мөнәсәбәттәрен көйләү буйынса өс яҡлы комиссияһы координаторы, Башҡортостан Хөкүмәте Премьер-министры урынбаҫары Салауат Сәғитов.
Башҡортостандың хеҙмәт һәм халыҡты социаль яҡлау министры Ленара Иванова хәбәр итеүенсә, республика Финанс министрлығында бюджет өлкәһенең түбән эш хаҡы түләнгән хеҙмәткәрҙәренең эш хаҡын 7500 һумға тиклем еткереү буйынса яҡынса иҫәпләүҙәр башҡарылған.


text:
Башҡортостан башлығы: «Торлаҡ-коммуналь хужалыҡ объекттарын шәхси ҡулдарға тапшырыу – ул ғәйәт ҙур тәүәкәллек»Фото: Андрей Старостин
Башҡортостан башлығы: «Торлаҡ-коммуналь хужалыҡ объекттарын шәхси ҡулдарға тапшырыу – ул ғәйәт ҙур тәүәкәллек»
Башҡортостан башлығы: «Торлаҡ-коммуналь хужалыҡ объекттарын шәхси ҡулдарға тапшырыу – ул ғәйәт ҙур тәүәкәллек»Фото: Андрей Старостин
ӨФӨ, 2014 йыл, 22 сентябрь. /«Башинформ» мәғлүмәт агентлығы/.
Башҡортостан башлығы Рөстәм Хәмитов «Сочи-2014» XIII Халыҡ-ара инвестиция форумында «Рәсәйҙең торлаҡ-коммуналь хужалығы: шәхси инвестициялау өсөн яңы шарттар» панель һүҙ көрәштереүҙә ҡатнашты, тип хәбәр иттеләр төбәк башлығының матбуғат хеҙмәтенән.
Рәсәй Федерацияһы Хөкүмәте Рәйесе урынбаҫары Дмитрий Козак, күп төбәктәрҙең губернаторҙары ҡатнашлығында торлаҡ-коммуналь хужалыҡ өлкәһенә шәхси инвестицияларҙы йәлеп итеү мәсьәләләре тикшерелде. Рәсәйҙә был тармаҡта ышаныслы һәм табышлы бизнес алып барырға мөмкинлек биргән норматив хоҡуҡи база булдырылған. Әле лә илдә тиҫтәләгән масштаблы проект бойомға ашырыла. Әммә шәхси инвестициялар әлегә тармаҡты модернизациялау өсөн ышаныслы нигеҙгә әйләнмәне. Һөҙөмтәле һәм үҙ-ара табышлы дәүләт-шәхси уҙаҡташлыҡты тәьмин итеү элеккесә көнүҙәк бурыс булып ҡала.
Рөстәм Хәмитов торлаҡ-коммуналь хужалыҡ өлкәһендә шәхси компанияларҙың тәртип яһай алыуҙарына шикләнеүен белдерҙе.
— Торлаҡ-коммуналь хужалыҡ объекттарын шәхси ҡулдарға тапшырыу – ул ғәйәт ҙур тәүәкәллек, бының турала теләһә ҡайһы губернатор әйтәсәк. Бөгөн Калуга өлкәһе тураһында позитив мәғлүмәт яңғыраны. Әммә Калуга өлкәһе һыу менән тәьмин итеү мәсьәләһе менән, шәхси ҡулдарға биргәндән һуң, ныҡ ҡына ыҙаланды, ә һуңынан оҙаҡ ҡына был системаны кирегә дәүләт идаралығына сығарҙы. Шул уҡ хәл беҙҙә лә Өфөлә, Башҡортостанда булды. Бер нисә йыл элек йылылыҡ менән тәьмин итеү системаһы «Башкирэнерго»ға – шәхси компанияға ҡарай ине. Һөҙөмтәлә туҙған, тутыҡҡан ҡаҙанлыҡтар, тишек торбалар алдыҡ. Беҙгә тиҙ генә уларҙы төҙөкләндерергә тура килде. Бындай миҫалдар байтаҡ, — тине Рөстәм Хәмитов.
Республика етәксеһенең фекере буйынса, торлаҡ-коммуналь хужалыҡтың ҙур аҡса ағымы эргәһендә – Башҡортостанда ул 80-90 миллиард һумлап – шул иҫәптән «Остапы Бендеры» һәм ышанасһыҙ компаниялар әйләнә.
Иҫегеҙгә төшөрәбеҙ, 2016 йылға торлаҡ-коммуналь хужалыҡ өлкәһендә файҙаһыҙ, шул иҫәптән дәүләт һәм муниципаль, предприятиеларҙы хеҙмәтләндереүгә шәхси операторҙарға тапшырыу планлаштырыла. Рөстәм Хәмитов торлаҡ-коммуналь өлкәһендә шәхси идаралыҡҡа күсереү ваҡытын төбәктәргә үҙ аллы билдәләргә мөмкинлек биреү тәҡдиме менән сығыш яһаны.
— Беҙ барыбыҙ ҙа төрлө төбәктәр. Беҙҙең бөтәбеҙҙең дә торлаҡ-коммуналь хужалыҡ системаһының тәьмин ителеш, ышаныслылыҡ кимәле төрлө. Ни өсөн бөтәһен дә 2016 йылда был объекттарҙы – муниципаль һәм дәүләт унитар предприятиеларҙы шәхси ҡулдарға тапшырыу юлына «ҡыуырға» кәрәк? Кемгәлер, бәлки, был һан – 2016 йыл яҡшылыр, ә кемдәрҙер өлгөрә алмайҙыр, ә бәлки 2019, 2020 йылда. Был тактик нәмәләрҙе төбәктәр кимәлендә көйләү мөмкинлеген бирегеҙ, — тине Рөстәм Хәмитов.
Дмитрий Козак 2016 йылға шәхси идаралыҡҡа күсереү тураһындағы ҡарарҙың торлаҡ-коммуналь хужалыҡ өлкәһендә, үҙҙәренең функция бурыстарын үтәй алмаған, һөҙөмтәһеҙ предприятиеларға ғына ҡағылыуын билдәләне.
Торлаҡ-коммуналь хужалыҡ темаһын һәм башҡа мәсьәләләрҙе тикшереүҙе Рәсәй Федерацияһы Хөкүмәте Рәйесе Дмитрий Медведев уҙғарған «Төбәктәрҙә инвестиция климаты: сикләнгән ресурстар шарттарында нисек үҫеш сәйәсәтен тәьмин итергә?» пленар ултырышында дауам иттеләр.
Рөстәм Хәмитов иҡтисадты, инфраструктураны һәм социаль өлкәне үҫтереүҙә иң яҡшы һөҙөмтәләргә өлгәшкән төбәктәрҙе федераль бюджеттан финанс саралар формаһында дәртләндереү темаһын күтәрҙе.
— Төбәк министрлығының Рәсәй төбәктәре рейтингы булды. Беҙ унда яҡшы ғына эшләп 40-сынан 10-сы урынға күтәрелдек. Тәүге егермелеккә эләккән төбәктәргә премия вәғәҙә иттеләр, — тип хәтергә төшөрҙө Рөстәм Хәмитов. — Яҡшы эшләгән өсөн дәртләндереү сараһы буласаҡмы, ошоноң хаҡта ишетергә теләр инек?
— Буласаҡ, әммә һуңғараҡ, – тип яуапланы Дмитрий Медведев.


text:
Абхазия
Абхазия Республикаһы — Европалағы дәүләт.
Абха́зия[7] (абх. Аҧсны [Апсны́], груз. აფხაზეთი [Апхазе́ти]) — өлөшләтә танылған дәүләт, Оло Кавказ һыртының төньяҡ-көнбайыш итәгендә урынлашҡан. Көньяҡ-көнсығышта Ҡара диңгеҙ йәйрәп ята. Абха́зия Республикаһы хөкүмәте тарафынан Рәсәй ғәскәрҙәре ярҙамы менән күҙәтелә.[8] (абх. Аҧсны Аҳәынҭқарра), легитимлылығы БМО-ның биш ағза иле тарафынан танылған. Күпселек илдәр Грузияның бер өлөшө тип таный. Грузияның административ-территориаль бүленешендәгесә ул Абхазия Автономиялы Республикаһы булып иҫәпләнә. (абх. Аҧснытәи Автономтә Республика, груз. აფხაზეთის ავტონომიური რესპუბლიკა). Грузия, АҠШ, Европа берлеге , ПАСЕ, ОБСЕ һәм G7 тарафынан Рәсәйҙең баҫып алынған биләмәһе тип йөрөтөлә[9][10][11][12][13] .
Йөкмәткеһе
Топонимик мәғлүмәт[үҙгәртергә | вики-тексты үҙгәртергә]
“Абхазия” топонимы уның үҙ атамаһы, тыуған ерҙе танытыу исеме. Атама башҡа телдәргә абхаз этнонимы аша килеп ингән. Ул һүҙ грузин телендә Абазгия һәм Абазгтар тип йөрөтөлгән. Беҙҙең эраға тиклемге II быуатта улар ошо ерҙәргә килеп урынлашҡан ҡәбилә, улар хәҙергәсә әлеге биләмәлә йәшәй. .[14] XIX быуат урталарына тиклем күпселек сит ил сығанаҡтары Абазой, Рәсәйҙә Абезой (һуңғараҡ — Обезой) тип атап йөрөтөлгән[15],әммә яйлап грузинса «апхазети» экзонимы рус теленән индерелгән Абхазия топонимына алышынған. Яйлап рус теле аша донъялағы башҡа сит ил телдәренә лә таралыш алған. (ингл. Abkhazia, франц. Abkhazie, нем. Abchasien). «Аҧсны» [Апсны́] — һүҙе «аҧс» [апс] этимологияһы менән оҡшаш:— тамыры абхаздарҙың үҙатамаһы «аҧсуаа» [апсуаа], ны «ны» — аффиксы ҡушылып яһалған (абхаз)[16].
Физик-географик характеристика[үҙгәртергә | вики-тексты үҙгәртергә]
Абхазия Кавказ аръяғындағы Псоу һәм Ингур йылғаларының арауығында урынлашҡан. Төньяҡ-көнбайыштан Ҡара диңгеҙ тарафынан йыуыла. Яр буйы 210 км оҙонлоғонда. Күпселеген яҫы һаҡый таштар ҡаплаған һыуингестәр осрай. Диңгеҙ яйлалары, субтропик үҫемлектәр, Оло Кавказдың уя йылғалары һәм тау түбәләре Абхазияға сағыу үҙенсәлекле матурлыҡ өҫтәй.
Төньяҡ-Көнсығыштан Рәсәй Федерацияһының Краснодар крайы, Ҡарасәй-Черкес Республикаһы, ә көньяҡтан Грузия менән сикләшә.
Рельефы[үҙгәртергә | вики-тексты үҙгәртергә]
Республиканың күпселек өлөшөн ( 75 % тирәһе) тау армыттары биләй һәм Төп Кавказ һырты биләй. Улар Абхазияны төньяҡтан Гагр, Бзыб, Абхаз һәм [[Кодор] һырттары менән тоташтыра. Иң бейек тау түбәһе Домбай-Ульген (4048 м) тауы. Клухор артылышы (2781 м), Марух артылышы (2739 м) һәм башҡа артылыштар Абхазияның төп һырттары аша артылыштар барлыҡҡа килтерәләр. [17]. Хәҙерге ваҡытта Абхазиянан Грузияға алып барыусы артылыштар миналанған һәм ҡораллы көстәр ярҙамында тикшерелә, улар тураһында хәбәрҙәр тормошҡа ашырылмай.
Абхазияның көньяҡ көнсығышынан, алда яйлап тарая барыусы Колхида уйһыулығы инә. Уйһыулыҡтың тар һыҙаты йылға яры буйлап, төньяҡ-көнбайыштағы Кодор йылғаһынаса һуҙыла.
Тау һәм уйһыулыҡтар араһында убалар һыҙаты бар. Абхазияла карст барлыҡҡа килеү үҫешкән. Карст мәмерйәләренән: Ҡарға, Абрскила, Анакопийск (һәм башҡа) бар. Донъялағы иң тәрән карст мәмерйәһе лә Абхазияла- Крубера-Воронья. Уның тәрәнлеге 2080 метр, Гагра тауынан йыраҡ түгел. Гагра тауынан алыҫ түгел, 6 км алыҫлығында, шулай уҡ гүзәл тәбиғәт мөйөшө тау Мамзышха тауы бар.
Ҡыҙыҡлы факттар[үҙгәртергә | вики-тексты үҙгәртергә]
1994 йылдың 18 августында Башҡортостан менән Абхазия араһында Дуҫлыҡ һәм хеҙмәттәшлек тураһында Договор ҡабул ителде.Ул Договорҙың 2-се һанлы статьяһы буйынса Башҡортостан менән Абхазия бер-береһенең дәүләт суверенитетын таныу тураһында положение бар.[18]
Иҫкәрмәләр[үҙгәртергә | вики-тексты үҙгәртергә]
- ↑ Абхазия Республикаһы Конституцияһы
- ↑ Конституция Республики Абхазия — статья 4, Гагра, Гудаута
- ↑ Новости В Абхазии новый Премьер-министр
- ↑ В Абхазии обнародовали итоги переписи. lenta.ru. Тәүге сығанаҡтан архивланған 17 август 2012. 29 декабрь 2011 тикшерелгән.
- ↑ Закон Республики Абхазия «О Национальном банке Республики Абхазия» (статья 28) (RUB, код 643)
- ↑ 7 840 и +7 940«Абхазия получила российские телефонные коды» — Лента.ру (28.09.2009)Абхазия перешла на российские телефонные коды
- ↑ Атлас мира. Карта «Абхазия, Южная Осетия, Грузия, Армения, Азербайджан» (масштаб 1:1 900 000). — Роскартография, 2010. — С. 108-109. — ISBN 978-5-85120-295-7
- ↑ Өҙөмтә хатаһы:
билдәһе дөрөҫ түгел;
atlas_miraтөшөрмәләре өсөн текст юҡ
- ↑ U.S.-Russia Relations: «Reset» Fact Sheet (инг.)
Администрация Обамы по-прежнему имеет серьёзные разногласия с российским правительством по поводу Грузии. Мы продолжаем призывать Россию прекратить её оккупацию грузинских территорий Абхазии и Южной Осетии, и параллельно работаем с российским правительством, чтобы предотвратить дальнейшие военные эскалации в регионе. Мы стали свидетелями некоторых увеличивающихся мер по укреплению доверия, таких как открытие границы в Верхнем Ларсе и разрешение прямых чартерных рейсов между двумя странами, и продолжаем настаивать на укреплению Механизмов предотвращения и реагирования инцидентов и возвращении международных наблюдателей в два оккупированных региона Грузии.Оригинал текст (инг.)
The Obama Administration continues to have serious disagreements with the Russian government over Georgia. We continue to call for Russia to end its occupation of the Georgian territories of Abkhazia and South Ossetia, and in parallel have worked with the Russian government to prevent further military escalations in the region. We have witnessed some incremental confidence building measures, such as opening the border at Verkhniy Lars and allowing direct charter flights between the two countries, and continue to press for the strengthening of the Incident Prevention and Response Mechanisms and a return of international observers to the two occupied regions of Georgia.
- ↑ Председатель Европейской Комиссии призвал Грузию внести официальную заявку на вступление в ЕС
- ↑ ПАСЕ признала Россию оккупантом — 24.UA
- ↑ OSCE Parliamentary Assembly from 5 to 9 July 2012 Final Declaration and Resolutions
- ↑ Страны G7 объединились против РФ и осудили признание ЮО и Абхазии — NEWSru.com, 28 августа 2008
- ↑ Прокопий Кесарийский. Война с персами: книга II. глава 29. параграф 15.
- ↑ Повесть временных лет / Подгот. текста, пер., статьи и коммент. Д. С. Лихачева; Под ред. В. П. Адриановой-Перетц. — 2-е изд., испр. и доп.
- ↑ Х. С. Бгажба. Труды — Сухуми: Алашара, 1988. — Т. 2. — Б. 56.
- ↑ Котляков В. М. и др. Абхазия // Словарь современных географических названий — Екатеринбург: Фактория, 2006.
- ↑ ДОГОВОР О ДРУЖБЕ И СОТРУДНИЧЕСТВЕ МЕЖДУ РЕСПУБЛИКОЙ БАШКОРТОСТАН И РЕСПУБЛИКОЙ АБХАЗИЯ


text:
Фото:
Ҡазан дәүләт университетының сит ил студенттары Башҡортостанға килде
Фото:
Рәсәй студенттары көнө алдынан М.Аҡмулла исемендәге Башҡорт дәүләт педагогия университетына әлеге ваҡытта Ҡазан дәүләт университетында уҡыған Корея йәштәре вәкилдәре килде. Дуҫтарса сәфәр сиктәрендә улар беҙҙең юғары уҡыу йортонда рус телен өйрәнгән әҙерлек курстарындағы сит ил тыңлаусылары менән осрашты.
Педуниверситет проректорҙары Рәйсә Хәйруллина менән Алмас Мостаев ҡунаҡтарға халыҡ-ара хеҙмәттәшлек, факультеттарҙа һәм әҙерлек курстарында сит илдәр студенттары менән эшләү, йәштәрҙең университет тормошонда ҡатнашыуы хаҡында һөйләне. Йәштәр үҙҙәре лә һөйләшеү өсөн еңел генә дөйөм тема тапты, контакттар менән алмашты, үҙҙәре уҡыған вузда студенттар тормошо һәм традициялар тураһында һөйләне.
БДПУ-ның Педагогика институты музыка бүлеге студенттары ҡурайҙа һәм баянда уйнап, ҡунаҡтарҙы башҡорт милли сәнғәте менән таныштырҙы. Бынан тыш, концертта педуниверситеттың рус теле буйынса әҙерлек курстары тыңлаусылары ла ҡатнашты – ғәрәп, төрөк, афған телдәрендә йырҙар яңғыраны. Ҡазан дәүләт университетында уҡыған корей студенттары ла үҙ ижади номерҙарын күрһәтте. Улар веерҙар менән «Ариран» корей халыҡ бейеүен башҡарҙы, ушу көрәше буйынса сығыш күрһәтте, халыҡ инструменттарында уйнаны.


text:
29 октябрь – Эске эштәр министрлығының ведомствонан тыш һаҡ хеҙмәте хеҙмәткәрҙәре көнө
Эске эштәр министрлығының ведомствонан тыш һаҡ хеҙмәте хеҙмәткәрҙәре бөгөн, 29 октябрҙә, үҙҙәренең һөнәри байрамын билдәләй. Рәсәй Эске эштәр министрлығының эске эштәр органдары системаһында ведомствонан тыш һаҡ – йәмәғәт тәртибе һәм ватандаштарҙың именлеге, дәүләт һәм шәхси милек һағында тороусы полицияның иң күп һанлы һәм тәьмин ителгән хеҙмәттәренең береһе. 1952 йылдан – ведомствонан тыш һаҡ ойошторолған йылдан алып тупланған эш тәжрибәһе объекттарҙы һаҡлауҙа, шулай уҡ енәйәтселеккә ҡаршы көрәштә, ҡалаларҙа һәм ауылдарҙа йәмәғәт тәртибен тәьмин итеүҙә ведомстованан тыш һаҡ подразделениелары эшмәкәрлегенең һөҙөмтәлелеген дәлилләне. Әлеге ваҡытта бөтә Рәсәй территорияһында граждандарҙың 1,5 миллиондан ашыу фатиры һәм 500 мең самаһы объект ведомствонан тыш һаҡ ҡарамағында.
1952 йылдың 29 октябрендә СССР Хөкүмәтенең «Һаҡтан бушатылған хеҙмәткәрҙәрҙе сәнәғәттә, төҙөлөштә һәм башҡа халыҡ хужалығы тармаҡтарында файҙаланыу, министрлыҡ һәм ведомстволарҙың хужалыҡ объекттарын һаҡлауҙы ойоштороу эшен яҡшыртыу саралары тураһында» бойороғо сыға. 1962 йыл – хеҙмәт тарихында мөһим йыл. Ул йылда һаҡ сигнализацияһы системаһын эшләү буйынса махсус конструкторҙар бюроһы ойошторола. Биш йылдан уҡ объекттарҙы һаҡлау өсөн тәүге үҙәкләштерелгән күҙәтеү пульттары барлыҡҡа килә. Һуңыраҡ көндөҙ ҙә, төнөн дә хеҙмәт алып барыусы, ҡарауыл һағын контролдә тотоусы милиция подразделениелары барлыҡҡа килә. 80-се йылдар башында беренсе ҡулға алыу төркөмө эшләй башлай.
Бөгөн Башҡортостан Республикаһы территорияһында Хеҙмәт идаралығының 24 филиалы эшләй. Граждандарҙың 21 мең объекты, 75 мең фатиры һәм башҡа милекте һаҡлау урындары ведомствонан тыш һаҡ аҫтына алынған.
2013 йылдың тәүге ярты йыллығында Башҡортостан Республикаһы буйынса Эске эштәр министрлығының Ведомствонан тыш һаҡ идаралығы хеҙмәткәрҙәре тарафынан 797 енәйәт эше асыҡланған, 696 енәйәтсе ҡулға алынған. Административ хоҡуҡ тәртибен боҙоуҙар буйынса 42 314 протокол төҙөлгән, федераль бюджет килеменә 488,6 миллион һумдан ашыу аҡса күскән.


text:
Фото:
Урман ауылында төҙөкләндереү эштәре тамамланды
Фото:
Бөгөнгө көнгә Башҡортостандың Иглин районындағы Урман ауылында хәрби келәттәге шартлау һөҙөмтәһендә зыян күргән барлыҡ күп фатирлы йорттарҙа түбә ябыуҙарына һәм баҫҡыстар араһындағы майҙансыҡтарға капиталь ремонт үткәрелгән. Биш ҡатлы йорттарҙа козыректар, ишектәр яңыртылған. Был хаҡта «Башинформ» агентлығына Башҡортостан Республикаһының Торлаҡ-коммуналь хужалыҡ министрлығында хәбәр иттеләр.
Баҫҡыстар араһындағы майҙансыҡтарҙа энергия һаҡлаусы яҡтыртҡыстар монтажланған. Биш ҡатлы йорттар эргәһендә өс балалар майҙансыҡтары йыһазландырылған, тағы береһе – балалар баҡсаһы янында. Торлаҡ йорттар һәм балалар баҡсаһы биләмәләрен төҙөкләндереү буйынса эштәр тамамланған тиерлек. Күп фатирлы йорттарҙа йәшәүселәрҙең фатирҙарына боҙолғандары урынына бушлай яңы металл ишектәр урынлаштырылған.
Ағас тәҙрәләрен тулыһынса пластик тәҙрәләргә алмаштырыу буйынса эштәр алып барыла. Коммуналь инфраструктураны тергеҙеү буйынса ла ҙур эштәр башҡарылған. 29 майға Урман ауылын ваҡытлыса схема буйынса электр менән тәьмин итеү тергеҙелгән. Тулыһынса, даими схема буйынса, ул 2 июнгә әҙер булған. Күп ҡатлы йорттарҙа тышҡы яҡтыртыу бар.
Тышҡы һыу менән тәьмин итеү селтәрҙәре яңыларына алмаштырыласаҡ. 3,8 километр торба үткәргестәр һалынған. Йылылыҡ селтәрҙәренә килгәндә, барлыҡ күп фатирлы йорттарға һәм балалар баҡсаһына уларҙы яңыларына алмаштырғандар. Оҙаҡламай Урман ауылында ике яңы ҡаҙанлыҡ сафҡа индереләсәк.
28 майҙан алып ауылды тергеҙеү өҫтөндә 250-нән ашыу Торлаҡ-коммуналь хужалыҡтың торлаҡ-коммуналь комплексы һәм предприятиелары хеҙмәткәрҙәре эшләгән. Иҫегеҙгә төшөрәбеҙ, Урман ауылы янында хәрби келәттәге шартлау һөҙөмтәһендә 50-нән ашыу ҡаралты емерелгән йәки янған. Өс биш ҡатлы һәм бер ике ҡатлы торлаҡ йорттарын тергеҙеү республиканың Торлаҡ-коммуналь министрлығына ҡушылғайны.
Тергеҙеү эштәренә Башҡортостан Президенты Рөстәм Хәмитов дөйөм етәкселек итте. Тергеҙеү эштәре БР Хөкүмәте Премьер-министры урынбаҫары Сергей Афонин, торлаҡ-коммуналь хужалыҡ министры Ирек Ялалов, Иглин районы хакимиәт башлығы Рафиҡ Мусин етәкселеге аҫтында үтте.


text:
Республикала иген һәм ҡуҙаҡлы иген культуралары 755 мең гектар майҙанда сабылған
БР Ауыл хужалығы буйынса консультация үҙәгенең мәғлүмәт-аналитика бүлеге мәғлүмәттәре буйынса, 22 авгусҡа ҡарата Башҡортостанда иген һәм ҡуҙаҡлы иген культуралары 755 мең гектар майҙанда (46%) сабып алынған. Йәмғеһе 704 мең гектарҙа иген һуғып алынған, был планға ҡарата 43 процентты тәшкил итә.
Республика аграрийҙары миллион ярым тонна иген алыуға яҡынлашҡан – 1472 мең тонна. Баҡалы, Благовар, Дүртөйлө, Ҡырмыҫҡалы, Краснокама, Көйөргәҙе, Мәләүез, Миәкә, Нуриман, Саҡмағош, Шаран райондарында 50 проценттан ашыу майҙанда ашлыҡ һуғып алынған.
БР Ауыл хужалығы министрлығының матбуғат хеҙмәтенән хәбәр итеүҙәренсә, Архангел, Ауырғазы, Ейәнсура, Илеш, Күгәрсен, Шишмә райондары игенселәре лә был сиккә яҡынлаша. Республика буйынса уртаса уңдырышлыҡ гектарынан 20,9 центнерҙы тәшкил итә. Иң юғары уңыш – Саҡмағош (гектарынан 30,5 центнер), Мәләүез һәм Өфө райондарында (гектарынан 30-ышар центнер).
Өфө районы хеҙмәтсәндәре бер көндә — 5,3 процент, Краснокама һәм Хәйбулла аграрийҙары – 4,2-шәр процент, Баҡалы районы игенселәре 4,1 процент сәсеүлек майҙандарындағы игенен һуғып ала.
Белорет, Бөрйән, Йылайыр һәм Хәйбулла райондарынан тыш, бөтә райондарҙа ла ужым сәсеү алып барыла. Бөгөнгө көндә ужым культуралары 172 мең гектар майҙанда (26%) сәселгән.


text:
Өфө «Рәсәй Федерацияһының иң төҙөк ҡала (ауыл) биләмәһе» конкурсында икенсе урын алды
РФ Хөкүмәте рәйесе Владимир Путин көн элгәре Рәсәйҙең иң төҙөк ауыл биләмәһе исеменә конкурста еңеүселәргә Хөкүмәт дипломдары тапшырҙы.
Великий Новгород, Түбәнге Кама ҡалалары, Белгород өлкәһенең «Төҙөүсе ҡала» ҡала биләмәһе, Ростов өлкәһендәге Целинское ауыл биләмәһе, Ставрополь крайының Сухая Буйвола ауылы һәм Липецк өлкәһендәге Преображеновский ауыл советы беренсе дәрәжә дипломдарға лайыҡ булды.
Икенсе дәрәжә дипломдар менән Новосибирск һәм Өфө бүләкләнде.
Өсөнсө дәрәжә дипломдарҙы Хөкүмәт башлығы Саранск, Хабаровск, Ижевск ҡалаларына тапшырҙы.
— Беҙҙең ҡалаларҙа, ауылдарҙа урамдар һәм ихаталар төҙөкләндерелә, балалар һәм спорт майҙансыҡтары төҙөлә, юлдар, йәмәғәт транспорты һәм торлаҡ-коммуналь хеҙмәттәр өлкәһе тәртипкә килтерелә. Халыҡ уңайлы йәшәһен, эшләһен, балалар үҫтерһен өсөн шарттар булдырыла, — тине Владимир Путин, конкурста еңеүселәрҙе ҡотлап.
Ул яҙыусы Александр Солженицындың Рәсәй яҙмышында урындағы үҙидаралыҡ роле тураһындағы һүҙҙәрен әйтеп ишеттерҙе: «Йылға гөрләүектәрҙән башлана».
Владимир Путин һәр мэрҙы, һәр ауыл биләмәһе башлығын халыҡ, айырым кеше мәнфәғәтенән сығып эш итергә саҡырҙы. Премьер, иң яҡшы муниципаль берәмектәргә Хөкүмәт тарафынан ярҙам күрһәтеү дауам ителәсәк, шул иҫәптән конкурстың приз фонды өс тапҡырға арттырыласаҡ, тип билдәләне.
Иҫегеҙгә төшөрәбеҙ, «Рәсәйҙең иң төҙөк ҡала (ауыл) биләмәһе» исеменә конкурс РФ Хөкүмәте менән 2009 йылда булдырылды, тәүге тапҡыр ул 2010 йылда үткәрелде.


text:
Төбәктә урмандарҙы үҙләштереү өлкәһендә ике инвестиция проекты уңышлы тормошҡа ашырыла
«Башҡортостан урман сәнәғәте компанияһы» холдингына ҡараған Өфө фанера комбинаты һәм Өфө фанера-плита комбинаты урмандарҙы үҙләштереү өлкәһендә ике инвестиция проектын уңышлы тормошҡа ашыра. Улар — «Ҙур форматлы фанера заводы» һәм «Башҡортостанда ағас эшкәртеү комплексын булдырыу».
БР Сәнәғәт һәм инновацион сәйәсәт министрлығынан хәбәр итеүҙәренсә, проекттар 300-ҙән ашыу яңы эш урынын булдырыуҙы күҙ уңында тота. Уларҙы тормошҡа ашырыу урманды рациональ файҙаланыу, энергияны һаҡсыл тотоноу, продукция күләмен арттырыу йәһәтенән ҙур файҙа килтерәсәк.
Әлеге ваҡытта Өфө предприятиеларында яңыртыу эштәре алып барыла. Икенсе төрлө, яңы производстволар булдырыла, тиһәк тә була: заманса ҡорамалдар, автотранспорт, махсус техника һатып алына.
Әлегә комбинаттарҙы яңыртыуға планда ҡаралған инвестицияларҙың 90 проценты тотонолған. 2013 йылдың декабрендә производстволар тулы ҡеүәтенә эшләй башлаясаҡ, тип көтөлә.


text:
Өфө аэропорты «Йыл аэропорты» исеменә лайыҡ булды Фото: Олег Яровиков
Өфө аэропорты «Йыл аэропорты» исеменә лайыҡ булды
Өфө аэропорты «Йыл аэропорты» исеменә лайыҡ булды Фото: Олег Яровиков
ӨФӨ, 2016 йыл, 5 апрель. /«Башинформ» мәғлүмәт агентлығы, Ксения Калинина/.
Өфө аэропорты «Йыл аэропорты» исеменә лайыҡ булды. 2015 йыл йомғаҡтары буйынса уны өсөнсө тапҡыр Рәсәйҙең иң яҡшы авиапредприятиеһы тип билдәләйҙәр, тип хәбәр иттеләр аэропорттың матбуғат хеҙмәтендә.
Мәскәүҙә «Рәсәй ҡанаттары-2015» милли авиация премияһының 19-сы бүләкләү тантанаһы уҙҙы. Алты авиапредприятие араһынан «Өфө» аэропорты еңеүсе исемен яуланы, «Симферополь» һәм «Толмачево» (Новосибирск) халыҡ-ара аэропорттары дипломант булды.
Быйыл конкурста ҡатнашыу өсөн 42 Рәсәй, 53 сит ил авиакомпаниялары, алты аэропорт күрһәтелде. Дәғүәселәрҙе баһалағанда пассажирҙар ағымы, пассажирҙар өсөн сервис кимәле һәм юғары технологиялы ҡорамалдар менән йыһазландырыу иҫәпкә алынды.
«Абруйлы авиация наградаһын алыу алдыбыҙға дөрөҫ маҡсаттар ҡуйып, уларҙы уңышлы тормошҡа ашырыуыбыҙҙы раҫлай. Беҙҙең бурыс — авиакомпанияны һәм пассажирҙарҙы сифатлы, заманса һәм хәүефһеҙ сервис менән тәьмин итеү. Һауа портының инфраструктураһы юғары профессиональ һәм тармаҡ стандарттарына тап килергә тейеш, тип иҫәпләйбеҙ», — тип билдәләне Өфө аэропортының генераль директоры Александр Андреев.


text:
Башҡортостан журналистары һөнәри байрамдарын «Журфест» фестивале менән билдәләнеФото: Евгения Сюткина
Башҡортостан журналистары һөнәри байрамдарын «Журфест» фестивале менән билдәләне
Башҡортостан журналистары һөнәри байрамдарын «Журфест» фестивале менән билдәләнеФото: Евгения Сюткина
Ҡырмыҫҡалы районының Тауһеңер ауылы эргәһендә «Журфест» Башҡортостан журналистары фестивале үтте. Ул йыл һайын республиканың төрлө райондарында уҙғарыла, быйылғыһы иҫәп буйынса дүртенсе инде. «Журфест» һөнәри байрамға – Башҡортостан Республикаһының матбуғат һәм мәғлүмәт хеҙмәткәрҙәре көнөнә арналды.
«Журфест»ҡа республика һәм район гәзит һәм журналдары, радио һәм телевидение, интернет баҫма баш мөхәррирҙәре, журналистары һәм хеҙмәткәрҙәре йыйылды.
«Журфест»ты тантаналы асыуҙа Башҡортостандың журналистар йәмғиәтен Башҡортостан Республикаһы Президенты Хакимиәте етәксеһе урынбаҫары Альберт Мифтахов, тармаҡ етәкселеге вәкилдәре сәләмләне.
Журналистарға тәбрикләү телмәре менән БР Матбуғат һәм киң мәғлүмәт саралары агентлығы етәксеһе Борис Мелкоедов, Журналистар союзы рәйесе Артур Дәүләтбәков сығыш яһанылар.
Сара сиктәрендә тармаҡтың иң яҡшы хеҙмәткәрҙәрен бүләкләнеләр. Киң мәғлүмәт саралары органдары баш мөхәррирҙәре һәм журналистары БР Матбуғат һәм киң мәғлүмәт саралары агентлығының, Рәсәй Журналистары союзының почет грамоталарын, Ҡырмыҫҡалы районының, сараның төп уҙаҡташы – «Башнефть» асыҡ акционерҙар йәмғиәтенең рәхмәт хаттарын алды. Бер нисә кешегә Артур Дәүләтбәков Рәсәй Журналистар Союзы таныҡлығын тапшырҙы.
Быйылғы «Журфест»тың темаһы Олимпиада булды. Фестивалдең девизы: «Спорт рекордтарынан – ижади еңеүҙәргә!» төрлө баҫмалар редакцияларын – төньяҡ-көнсығыш һәм көньяҡ район-ара ижади берекмәләрҙе, «Комсомольская правда», «Йәшлек» һәм «Киске Өфө» гәзиттәрен, «Шоңҡар» һәм «Панорама Башкортостана» журналдарын, «Китап» нәшриәтен, Башҡортостан юлдаш телевидениеһын һәм «Башҡортостан» Бөтә Рәсәй телерадиокомпанияһын, Йәш журналистар мәктәбе вәкилдәрен байрамдың бөтә ярыштарында ла дәррәү командалар менән сығыш яһарға илһамландырҙы.
Фестивалдә Матбуғат клубы ойошторолдо, фекер алышыуҙарҙа журналистар, фестиваль ҡунаҡтары һәм ойоштороусылары ҡатнашты. Майҙансыҡта Ҡырымдың Рәсәй менән ҡушылыуына бәйле яңы сәйәси ысынбарлыҡты, интернет-технологиялар менән үҙ-ара эш алып барыу мәсьәләләрен тикшерҙеләр.
«Журфест» Башҡортостан журналистары фестивалендә республика етәксеһе Рөстәм Хәмитов та булды.
Фестиваль популяр башҡарыусылар ҡатнашлығында концерт һәм «Олимпия ритмдары» дискотекаһы менән тамамланды.
Фестивалде ойоштороусылар – Башҡортостан Республикаһының Журналистар союзы һәм БР Матбуғат һәм киң мәғлүмәт саралары агентлығы. Фестивалдең уҙаҡташтары – «Башнефть» компанияһы, «Йәйғор» компаниялар төркөмө, «Имидж-Консультант» компанияһы.


text:
Иртәгә «Башнефть» акционерҙар нефть компанияһы стипендиаттары тәбрикләнәсәк
Шаршамбы, 26 октябрҙә, Өфө дәүләт нефть техник университетында «Башнефть» акционерҙар нефть компанияһы асыҡ акционерҙар йәмғиәтенең исемле стипендиялары сертификаттарын тапшырыу тантанаһы үтәсәк.
Стипендиаттарҙы наградлау тантанаһында «Башнефть» акционерҙар нефть компанияһы асыҡ акционерҙар йәмғиәте президенты Александр Корсик, компанияның вице-президенттары, ӨДНТУ етәкселеге һәм нефть сәнәғәте ветерандары ҡатнашырға теләк белдергән. Рәсми өлөштән һуң университет студенттары һәм «Башнефть» ветерандары беренсе девон нефте сыҡҡан тарихи урынға –«Туймазынефть» нефть-газ табыу идаралығының 100-сө скважинаһына һәм Октябрьский ҡалаһындағы нефть шламдарын эшкәртеү буйынса заводҡа экскурсия яһаясаҡ.
Үткәреү урыны – Өфө, Космонавтар урамы, 1, ӨДНТУ-ның конференц-залы.
Башлана – сәғәт 10-да.


text:
Владимир Путин Башҡортостан Президенты Рөстәм Хәмитов менән эшлекле осрашыу үткәрҙе
ӨФӨ, 2014 йыл, 30 декабрь. /«Башинформ» мәғлүмәт агентлығы, Ғәлиә Нәбиева/.
Рәсәй Президенты Владимир Путин Башҡортостан Президенты Рөстәм Хәмитов менән эшлекле осрашыу үткәрҙе.
Дәүләт башлығы республика етәксеһе менән төбәктәге социаль-иҡтисади хәлде тикшерҙе.
Рөстәм Хәмитов республикала йылды нисек тамамлауҙары хаҡында һөйләне. Башҡортостан эшмәкәрлектең төп йүнәлештәре буйынса ла, сәнәғәт производствоһында ла, социаль мәсьәләләрҙә лә һәйбәт һөҙөмтәләр күрһәтә.
Башҡортостан Президенты төп капиталға инвестициялар айырыуса шатландыра тип билдәләне. Улар 104-105 процент тәшкил итә.
— Ауыл хужалығында ла эштәр насар түгел. Һөт буйынса күрһәткестәр яҡшы. Беҙ яҡынса бер миллион 850 мең тонна һөт етештерәбеҙ. Был Рәсәйҙә иң яҡшы күрһәткестәрҙең береһе. Ҙур объекттар, фермалар, комплекстар төҙөйбөҙ. Бөтәһе 60 миллиард һумлыҡ 11 эре инвестиция проекттары, — тип һөйләне республика башлығы.
Владимир Путин бюджет өлкәһендә эшләүселәрҙең, уҡытыусыларҙың килеме менән ҡыҙыҡһынды.
Рөстәм Хәмитов бөтә ошо күрһәткестәр май указдары буйынса үтәлә тип һыҙыҡ өҫтөнә алды.
— Һис шикһеҙ, беҙ уларҙы үтәйәсәкбеҙ, һәм бөтә категория хеҙмәткәрҙәренең эш хаҡы әлеге күрһәткестәргә ярашлы буласаҡ. Беҙҙә аҡса планлаштырылған, оптималләштереү тыныс бара, — тине Рөстәм Хәмитов. — Демография, мәғариф. Һандар шатландыра: быйыл 60 меңгә яҡын бала тыуасаҡ, тәбиғи үҫеш 6,5 мең кеше тәшкил итәсәк. Өҫтәүенә, тиҙ темптар менән балалар баҡсалары төҙөйбөҙ һәм киләһе йылда программаны тамамлаясаҡбыҙ.
Башҡортостан Президенты «быйыл төбәк Ҡырымдың шефлыҡҡа алынған районында яҡшы эшләне тип билдәләне. Республика халҡы 200 миллион һумдан ашыу йыйҙы. Ошо аҡсаға 38 объектты: ҡыйыҡтарҙы, юлдарҙы, һыу үткәргестәрҙе, балалар баҡсаларын һәм башҡаларҙы ремонтланыҡ. Хатта аграрийҙарыбыҙ Ҡырымға 15 комбайн килтереп, шефлыҡҡа алынған районда уңыш йыйып алды».


text:
Дмитрий Медведев Рөстәм Хәмитов менән эшһеҙлекте кәметеү юлдарын тикшерҙе
Өфөлә Дәүләт Советы Президиумы ултырышы сиктәрендә Рәсәй Президентының Башҡортостан Президенты менән протокол осрашыуы булды. Президенттар уны эш менән тәьмин итеү тураһындағы мәсьәләгә арнаны.
— Эшһеҙлек проблемаһын нисек хәл итеүегеҙ хаҡында белергә теләйем, – тине Дмитрий Медведев.
— 2010 йылда хәл яҡшы яҡҡа үҙгәрә башланы, – тине республика башлығы. – Рәсми статистика буйынса, эшһеҙлек 2 процент самаһы тәшкил итә. Йәшерен эшһеҙлек кеүек күренеш бар, минеңсә, ысынбарлыҡта был күрһәткес 8 процентҡа етә. 2010 йылда 1,5 мең эш урыны булдырылған. Беҙҙең бурыс – киләһе дүрт-биш йылда 30-35 мең эш урыны булдырыу. Быны тормошҡа ашырыу юлын аңлайбыҙ. Мәҫәлән, ауыл хужалығындағы эшһеҙлек. Үҙҙәренең шәхси хужалығында эшләһәләр ҙә, күп кенә кешеләр эшһеҙ тип иҫәпләнә. Байтаҡ ауыл хужалығы проекты уйланылған. Беҙ шулай уҡ бәләкәй бизнесты үҫтереү өҫтөндә әүҙем эш башланыҡ.
— Йыш ҡына проблемалар тәүге көсөргәнешлекте бөтөрөү, средстволар һалыу юлы менән хәл ителә. Һеҙ дөрөҫ фекерләйһегеҙ, – тине Дмитрий Медведев. – Иң мөһиме – яңы производстволар асыу. Эш урындары коммерция өлкәһендә генә булдырылырға тейеш түгел. Күптән түгел был проблеманы Хөкүмәт менән тикшерҙек. Бәләкәй бизнес буйынса бер нисә программа бар. Улар төбәктәр менән берлектә тормошҡа ашырылырға тейеш. Был программалар финанс бүлеүҙе күҙ уңында тота.


text:
Рөстәм Хәмитов «Сколково» инновация үҙәгендә булдыФото: Башҡортостан Башлығының матбуғат хеҙмәте
Рөстәм Хәмитов «Сколково» инновация үҙәгендә булды
Рөстәм Хәмитов «Сколково» инновация үҙәгендә булдыФото: Башҡортостан Башлығының матбуғат хеҙмәте
ӨФӨ, 2015 йыл, 13 октябрь. /«Башинформ» мәғлүмәт агентлығы, Александр Смирнов/.
12 октябрҙә Мәскәүҙә Башҡортостан Башлығы Рөстәм Хәмитов «Сколково» инновация үҙәгендә булды.
Үҙәктең презентацияһында «Сколково» фонды идараһы рәйесе Андрей Буренин һәм фондтың вице-президенты Николай Грачев технополистың структураһы, эш принциптары, резиденттарҙың ғилми эштәре һәм үҫеш перспективалары хаҡында һөйләне. Фондтың эшмәкәрлеге инновация процесы өсөн уңайлы шарттар булдырыуға йүнәлтелгән. Ғалимдар, конструкторҙар, инженерҙар һәм эшҡыуарҙар мәғариф проекттарында ҡатнашыусылар менән бергә донъя кимәлендәге конкурентлыҡҡа һәләтле асыштар өҫтөндә эшләйәсәк. «Сколково»ла ҡатнашыусылар составына — 1070, шул иҫәптән Башҡортостандан 15 технологик стартап-компания ингән. Бынан тыш, 58 ҙур халыҡ-ара һәм илебеҙ компаниялары «Сколково»ла НИОКР-подразделениелар урынлаштырыу тураһындағы килешеүгә ҡул ҡуйҙы.
Бөгөнгө көнгә Инновация үҙәге сиктәрендә мәғлүмәт, биомедицина, һөҙөмтәле, ядро һәм йыһан технологиялары кластерҙары булдырылған. Быйыл «Сколково» фонды үҙенең эшмәкәрлегендә агросәнәғәт комплексындағы инновацияларға бәйле яңы йүнәлеште үҫтерә башланы.
«Сколково» активтар һәм сервистар менән идара итеү буйынса берләштерелгән дирекцияның генераль директоры Антон Яковенко Башҡортостан Башлығын үҙәктең инфраструктураһы менән таныштырҙы. 400 гектар йәшелләндерелгән биләмәлә Сколково фән һәм технологиялар институты, технопарк, эшлекле үҙәк, стартап өсөн йорт, торлаҡ кварталдар, социаль инфраструктура (балалар баҡсалары, мәктәптәр) буласаҡ. Дөйөм алғанда, күсемһеҙ милектең майҙаны 2,6 миллион квадрат метр тәшкил итәсәк. Технопарк прототип, метрологик тикшереүҙәр, биомедицина сервисы буйынса коллектив файҙаланыу үҙәктәрен үҙ эсенә ала, һынау үҙәге хеҙмәттәрен тәҡдим итә.
«Аҡыллы ҡала» системаһы транспорт ағымын ҡулайлаштырасаҡ, яҡтыртыу, еллләтеү менән идара итәсәк, энергияны ҡулланыуҙы контролдә тоторға ярҙам итәсәк.
Хәҙерге ваҡытта инноград биләмәһендә проектлау һәм төҙөлөш эштәре алып барыла, ҡала инфраструктураһының тәүге объекттары файҙаланыуға тапшырылған һәм эшләй, юлдар һалынған һәм инженер коммуникациялары һуҙылған, төҙөкләндереү эштәре үткәрелгән. Төҙөлөштө 2020 йылға тамамлау күҙаллана.
«Сколково» резиденттары һәм уларҙың ғаилә ағзалары, студенттар һәм уҡытыусылар, социаль объект хеҙмәткәрҙәре өсөн бында уңайлы апартаменттар, коттедждар һәм таунхаустар төҙөлә.
— Фән докторы булараҡ миңә һеҙҙең идеология, алымдар, технологик аспекттар оҡшай, — тине Рөстәм Хәмитов.
«Сколково» фондының Башҡортостан менән үҙ-ара эш итеүенең аныҡ йүнәлештәре сифатында нефть тармағы өсөн һынау полигонын булдырыу проекты, «Аҡыллы ҡала» проекттары буйынса үҙ-ара эш итеү, «Башҡортостан социаль карталар регистры» асыҡ акционерҙар йәмғиәте менән берлектә эшләү тәҡдиме индерелде.


text:
Минераль ашламаларға хаҡтар кәмей
"Салауатнефтеоргсинтез" асыҡ акционерҙар йәмғиәте республика баҫыуҙарында ауыл хужалығы эштәре башланыуға минераль ашламаларға хаҡтарҙы кәметә. Был аҙымды предприятие ауыл хужалығы тармағында һалынған ауыр иҡтисади хәлде иҫәпкә алып һәм даими ҡулланыусылары менән оҙайлы ваҡытҡа мөнәсәбәттәрҙе һаҡлау маҡсатында яһаны. Акция март аҙағына тиклем дауам итәсәк, тип хәбәр иттеләр предприятиеның матбуғат хеҙмәтенән.
Был ҡарар компанияның стратегик аҙымы булып тора һәм Башҡортостан аграрийҙарының минераль ашламаларға талабын стимуллаштырыу маҡсатында ҡабул ителде. Минераль ашламаларға хаҡтар проблемаһы бөгөн айырыуса киҫкен — барыһы ла ашламаһыҙ юғары уңыш алып булмаясағын яҡшы аңлай.
Минераль ашламаларға хаҡтар 1 марттан кәмене. Мәҫәлән, Б маркалы карбамидҡа хаҡ ун процентҡа төштө, 16:20 маркалы азот-фосфорлы ашламалар 30 процентҡа арзанайҙы, 15:15:15 маркалы бер тонна азот-фосфор-калийлы ашламалар 20 процентҡа осһоҙораҡ.


text:
Темәс ауылында «Ҡурай-моңдар иленә сәйәхәт» тип аталған тамаша үтте
Баймаҡ районының Темәс ауылы мәктәбендә «Ҡурай-моңдар иленә сәйәхәт» тип аталған театрлаштырылған тамаша үтте. Сараны «Темәс» башҡорт тарихи-мәҙәни үҙәге ойошторҙо. Унда яҡынса 85 кеше, шул иҫәптән мәктәп уҡыусылары һәм «Ғилмияза» фольклор коллективы артистары ҡатнашты.
Тамаша барышында ҡатнашыусылар башҡорт халҡының матди һәм рухи мәҙәниәте – йырҙар, бейеүҙәр, таҡмаҡтар, йомаҡтар, уйындар, милли костюмдар һәм биҙәүестәр менән танышты, тип хәбәр иттеләр «Темәс» башҡорт тарихи-мәҙәни үҙәгенән.
Темәс урта мәктәбе етәкселеге тарихи-мәҙәни үҙәк хеҙмәткәрҙәренә һәм «Ғилмияза» фольклор коллективы артистарына матур байрам өсөн рәхмәт белдерҙе һәм бындай сараларҙы йышыраҡ үткәреүен һораны, сөнки улар йәш быуында әхлаҡлылыҡ һәм үҙ мәҙәниәтенә ҡарата һөйөү тәрбиәләй.


text:
7 июлдә – «Милләт-ара ғаиләләр: хеҙмәттәшлек итеү һәм аралашыу мәсьәләләре» темаһына “ҡыҙыу линия”
7 июлдә 15 -17 сәғәттәрҙә «Индиго» Ҡала психологик-медик-социаль оҙатыу үҙәге «Милләт-ара ғаиләләр: хеҙмәттәшлек итеү һәм аралашыу мәсьәләләре» темаһына “ҡыҙыу линия” үткәрә.
Һеҙҙе ҡыҙыҡһындырған бар һорауҙарға (башҡорт һәм рус телендә) үҙәктең педагог-психологы Ләйсән Әбсәләмова һәм «Индиго» үҙәгенең ғаилә планлаштырыу кабинеты белгесе Светлана Афанасьева яуап бирәсәк.
Шылтыратыуҙар (347) 223-22-11 телефоны буйынса ҡабул ителә.
Ҡыҙыу линия 2009-2011 йылдарға иҫәпләнгән «Минең донъям – минең ғаиләм» республика программаһын һәм 2007-2010 йылдарға иҫәпләнгән “Йәштәр – Башҡортостан Республикаһының стратегик ресурсы” балалар, үҫмерҙәр һәм йәштәрҙең гражданлыҡ әүҙемлеге һәм рухи-әхлаҡи үҫеше концепцияһы сиктәрендә ойошторола.


text:
Баш ҡалала Халыҡ-ара балаларҙы яҡлау көнөнә арналған социаль форум үтәсәк
М.Аҡмулла исемендәге Башҡорт дәүләт педагогия университеты менән Халыҡ-ара балаларҙы яҡлау көнөнә ҡарата ойошторолған «Социаль форум – 2012» 1 июндә 15 сәғәттә Салауат Юлаев майҙанында үтә.
Был көндө сәхнәлә һаулыҡ мөмкинлектәре сикләнгән балалар сығыш яһай, шулай уҡ педагогия университетының ижади коллективтары үҙҙәренең йыр-бейеүҙәре менән ҡыуандырасаҡ. Бынан тыш, сарала балалар һүрәттәре күргәҙмәһен ойоштороу, ҡурсаҡ театры спектаклен күрһәтеү планлаштырыла.
Бындай сара үткәреү башланғысы менән профессор Рәхимә Аслаева етәкселегендәге социаль педагогика һәм психология кафедраһы һәм уҡыу йортондағы Педагогика институтының коррекцион бүлеге сығыш яһаны, тип хәбәр иттеләр университеттан.
Социаль форум – Башҡорт дәүләт педагогия университеты менән балалыҡты яҡлау маҡсатында ойошторолған берҙән-бер сара түгел. Буласаҡ уҡытыусылар юғары уҡыу йортоноң ғына түгел, ҡала һәм республиканың да йәмәғәт тормошонда әүҙем ҡатнаша.
Форумды ректор Раил Әсәҙуллин аса. Шулай уҡ сарала Башҡортостан Республикаһының Мәғариф министрлығы, Хеҙмәт һәм халыҡты социаль яҡлау министрлығы, БР Дәүләт Йыйылышы – Ҡоролтай, Өфө хакимиәте вәкилдәренең ҡатнашыуы көтөлә.


text:
Үрге Ләмәҙ ауылында яңы күпер төҙөләсәк
Башҡортостан юлдаш телевидениеһы каналында тура эфир барышында республика Президентына Үрге Ләмәҙ ауылы кешеһе мөрәжәғәт итте. Асыҡланыуынса, ауылда бер-нисә йыл элек йылғала һыу ташыу сәбәпле күпер емерелгән. Ауыл халҡының район үҙәге һәм башҡа ауылдар менән бәйләнеше өҙөлгән. Урындағы халыҡ иҫке күперҙе тергеҙеүен тергеҙгән, әммә унан хәрәкәт итеү бик хәүефле. Республика Президентынан, Үрге Ләмәҙ ауылында яңы күпер төҙөләсәкме, тип һоранылар.
— Халыҡты оло ер менән бәйләнешһеҙ ҡалдырырға ярамай. Ундай өҙөклөктәр булған ерҙә күперҙәр төҙөргә кәрәк, — тип яуапланы Рөстәм Хәмитов. – Йылға киңлеге мөмкинлек бирһә, аҫылмалы күпер төҙөргә була. Бындай конструкциялар тиҙ эшләнә һәм ҡиммәт түгел. Күперһеҙ йәшәп булмай, тейешле күрһәтмәләр бирәсәкмен, — тине Башҡортостан Президенты.


text:
Иглинда Башҡортостандың иң яҡшы умартасыһы билдәләнәсәк
26 августа Иглинда XI Республика умартасылар конкурсы һәм мәктәп уҡыусылары араһында V «Йәш умартасы» Республика конкурсы үтәсәк. Һөнәри оҫталыҡ конкурсы 95-се һөнәрселек училище нигеҙендә уҙғарыласаҡ.
Республика умартасылар конкурстарын үткәреү Башҡортостанда матур йолаға әүерелгән. Башҡортостан умартасылыҡ һәм апитерапия буйынса ғилми-тикшеренеү үҙәгенән хәбәр итеүҙәренсә, умартасылар араһында тәүге республика һөнәри оҫталыҡ конкурсы Дыуан районы Мәсәғүт ауылында «Михайловка» совхозы умарталығы нигеҙендә 1998 йылдың 25 авгусында үткән. Был район умартасылар конкурсын башлап ебәргән дә инде. Тәжрибә туплау, бал ҡорттарын ҡарау технологияларын күрһәтеү, уларҙы үрсетеүҙең яңы алымдарына өйрәнеү өсөн төбәктең иң яҡшы умартасылары йыл һайын бергә йыйыла.


text:
Фото:
Республикала балалар өсөн Сәләмәтлек үҙәктәре барлыҡҡа киләсәк
Фото:
2010 йылда сәләмәт йәшәү рәүешен формалаштырыуға йүнәлтелгән сараларҙы ғәмәлгә ашырыу сиктәрендә Башҡортостанда балалар өсөн сәләмәтлек үҙәктәре ойоштороласаҡ. «Башинформ» агентлығына БР Һаулыҡ һаҡлау министрлығынан хәбәр итеүҙәренсә, федераль бюджеттан был маҡсатҡа 11,72 миллион һум аҡса бүлеү ҡаралған.
2009 йылда республикала 55720 бала яҡты донъяға килгән — 2008 йылға ҡарағанда 9987-гә күберәк. Аборттар һаны кәмегән. Әгәр 2008 йылда бала табыу йәшендәге 1000 ҡатын-ҡыҙға 26,2% аборт тура килһә, 2009 йылда был һан 24,2 процентҡа төшкән. Күп осраҡта бындай тенденция 63 ғаилә планлаштырыу учреждениеһы эшмәкәрлеге арҡаһында күҙәтелә. Матбуғат хеҙмәтенән билдәләүҙәренсә, психолог консультацияһы һәр һигеҙенсе йөклө ҡатындың балаһын һаҡлап ҡалырға мөмкинлек бирә.
2007 йылдан алып республикала «Хәүеф төркөмөндәге ауырлы ҡатындарҙың мониторингы» интернет-системаһы эшләп килә. Республиканың ҡатын-ҡыҙҙар консультацияһында иҫәптә торған йөклө ҡатындарҙы интернет-программаға ылыҡтырыу 2009 йылда 97 процентҡа еткән.


text:
Башҡортостандың ҡала һәм райондарында киномарафон дауам итә
ӨФӨ, 2016 йыл, 6 май. /«Башинформ» мәғлүмәт агентлығы, Ләйлә Аралбаева/.
Рәсәй киноһы йылына арналған республика марафоны Ҡариҙел районында дауам итте. «Башҡортостан» киностудияһының матбуғат хеҙмәтендә хәбәр итеүҙәренсә, унда ҡатнашыу өсөн Өфөнән Рәсәйҙең Рәссамдар союзы, Ҡаҙағстандың Кинематографистар союзы ағзаһы, режиссер, киностудияның ҡуйыусы рәссамы Айгөл Байрамғолова, Рәсәйҙең Кинематографистар союзы ағзаһы, режиссер Радик Килмәмәтов һәм кинооператор Азат Әхмәтов килде. Кино төшөрөүселәр «Сәхнә оҫталығы», «Операторлыҡ сәнғәте», «Режиссура» һәм «Анимация» темалары буйынса оҫталыҡ дәрестәре үткәрҙе.
«Оҫталыҡ дәрестәренә кино сәнғәтен һөйөүселәр килде, — тип һөйләне Айгөл Байрамғолова. — Пластилин анимацияһы техникаһы буйынса бик күп һорауҙар бирҙеләр. Әлеге ваҡытта мин шуның буйынса эшләйем. Эш барышы, уның нескәлектәре менән ҡыҙыҡһындылар».
Район Мәҙәниәт йорто фойеһында кино темаһына арналған китаптар күргәҙмәһе ойошторолдо. Йола буйынса, Ҡариҙел районы вәкиленә «Башҡортостан» киностудияһында төшөрөлгән фильмдар яҙҙырылған дисктар тапшырылды. Сара сиктәрендә Айгөл Байрамғолованың «Урал менән Шүлгәндең мажаралары», Рим Шәрәфетдиновтың «Алдар менән һоро бүре» анимация фильмдары, Радик Килмәмәтовтың «Күңел йыры» документаль фильмы һәм Айнур Асҡаровтың «Пилорама» трагикомедияһы күрһәтелде.
12 майҙа киномарафон эстафетаһын Нуриман районы ҡабул итә.


text:
БДПУ студенты француз йыры конкурсында еңеүсе булды
М.Аҡмулла исемендәге Башҡорт дәүләт педагогия университеты студенткаһы Миләүшә Әғәҙуллина Республика француз йыры конкурсында еңеү яуланы.
Ул «Prends garde à ta langue» («Телеңдән һаҡ бул») йыры менән сығыш яһаны. Киләһе этап – ағымдағы йылдың 4 мартында Екатеринбургта үтәсәк «Фестишан-2013» төбәк француз йыры конкурсында ҡатнашыу. Унда Миләүшә Әғәҙуллина Эдит Пиаф йырын башҡарасаҡ. Екатеринбургта фестивалдә еңеүселәргә Францияға барыу бәхете тәтейәсәк.


text:
Республика таможняһы тарафынан федераль бюджетҡа 11 миллиард һум аҡса күсерелде
Йыл башынан алып Башҡортостан таможняһы федераль бюджетҡа 11 050 миллион һум таможня түләүҙәре күсерҙе.
Ведомствоның матбуғат хеҙмәтенән хәбәр итеүҙәренсә, был һөҙөмтәгә Башҡортостан предприятиеларының тырышып эшләүе арҡаһында өлгәшелде. Улар, ҡатмарлы иҡтисади шарттарға ҡарамаҫтан, тышҡы иҡтисади эшмәкәрлек алып барыуын һәм үҫтереүен дауам итте.
Республиканың 2009 йылдың ғинуар-ноябрь айҙарындағы тышҡы иҡтисади эшмәкәрлегенең таможня статистикаһына ингән тышҡы сауҙа әйләнеше уҙған йылдың шул уҡ осоро менән сағыштырғанда 38 процентҡа кәмене һәм 2 402 миллион доллар тәшкил итте, шул иҫәптән экспорт — 37%, импорт 40 процентҡа кәмене. Республикала тышҡы иҡтисади эшмәкәрлектә ҡатнашыусылар һаны уҙған йылдың ошо уҡ осоро менән сағыштырғанда 157-гә кәмене һәм 767 тәшкил итте.
Республиканың тышҡы сауҙа географияһы һаҡланды. Төбәк предприятиелары донъяның 94 илендә партнерҙар менән тышҡы иҡтисади бәйләнештәр тотто. Сауҙа операцияларының 70 проценттан ашыуы алыҫ сит илдәргә тура килде. Республикала етештерелгән тауарҙарҙың иң күбе Ҡаҙағстанға, Нидерландтарға, Һиндостанға, Латвияға, Ҡытайға, Финляндияға сығарылды. Украинанан, Германиянан, Ҡытайҙан, Үзбәкстандан тауарҙар индереү өҫтөнлөк итте.


text:
Өфөлә «Математика: БДИ-ла иң яҡшылар һәм БДИ бөтәһе өсөн» семинары үтәсәк
«Математика: БДИ-ла иң яҡшылар һәм БДИ бөтәһе өсөн» семинары Өфө дәүләт нефть техник университетында 13 һәм 14 декарбҙә үтәсәк, тип хәбәр иттеләр БР Фәнгә ярҙам итеү һәм уны үҫтереү фондының матбуғат хеҙмәтенән.
Уҡытыуҙы БР Фәндәр академияһы менән берлектә ӨДНТУ һәм Академик лицей ойоштора. Семинар быйылғы уҡыу йылын тамамлаусы уҡыусыларға ғына түгел, шулай уҡ уларҙың ата-әсәләренә, математика уҡытыусыларына ла ҡыҙыҡлы буласаҡ, тип билдәләй ойоштороусылар. Дәрестәрҙе бөтә Рәсәй уҡытыусылар конкурстары лауреаттары, Башҡортостан Республикаһының атҡаҙанған уҡытыусылары, Өфөнөң иң яҡшы математиктары Александр Столяров, Михаил Саханевич һәм Наталья Ускова үтәкәрәсәк, уларҙың уҡыусылары бөтә Рәсәй һәм халыҡ-ара олимпиадаларҙа еңеү яуланы һәм Рәсәйҙең алдынғы вуздарында уҡыуҙарын уңышлы дауам итә.
Дәрестәр ӨДНТУ-ның 3-сө корпусында (Космонавтар урамы,8) 406-сы аудиторияла үткәрелә. 18 сәғәттә башлана.
Семинарҙа ҡатнашыу өсөн теркәлергә кәрәк. Тулыраҡ мәғлүмәт вузға тиклемге уҡытыу үҙәге сайтында урынлаштырылған.


text:
Үҙәк диниә назараты «Дини мәҙәниәт һәм донъяуи этика нигеҙҙәре» буйынса «ҡыҙыу линия» асырға тәҡдим итә
Рәсәй мосолмандары Үҙәк диниә назараты хакимиәте етәксеһе урынбаҫары Артур Сөләймәнов мәктәп программаһына индерелеүсе «Дини мәҙәниәт һәм донъяуи этика нигеҙҙәре» курсы буйынса «ҡыҙыу линия» асырға тәҡдим итте.
Уның һүҙҙәренсә, яңы предмет халыҡ араһында бихисап һорауҙар һәм бәхәстәр тыуҙыра. Бынан тыш, яңы дисциплина индерелгәс, ата-әсәләрҙә уҡытыусының компетентлығына шик тыуыуы ихтимал.
— Төрлө проблемалар килеп сыҡмаһын өсөн, беҙ «ҡыҙыу линия» асырға тәҡдим итәбеҙ, — тине Артур хәҙрәт. – Ата-әсәләр, уҡыусылар был телефонға шылтыратып, һорауҙарын бирә, предмет һәм уҡытыусыларға ҡарата үҙ фекерен белдерә, белгестәрҙән тулы яуап ала алыр ине.
Башҡортостан Республикаһының мәғариф министры урынбаҫары Владимир Аристархов был фекерҙе хупланы һәм, БР Мәғариф министрлығында Рәсәй мосолмандары Үҙәк диниә назаратының башланғысын тикшерербеҙ, тип вәғәҙә бирҙе.


text:
Рөстәм Хәмитов Дәүләт милке менән идара итеү буйынса федераль агентлыҡ етәксеһе урынбаҫары Павел Потапов менән осрашты
21 октябрҙә Республика Йортонда Башҡортостан Президенты Рөстәм Хәмитовтың Дәүләт милке менән идара итеү буйынса федераль агентлыҡ етәксеһе урынбаҫары Павел Потапов менән осрашыуы үтте.
Осрашыу барышында Башҡортостан менән Федераль агентлыҡтың ер мөнәсәбәттәрен көйләү өлкәһендә артабан үҙ-ара килешеп эш итеү механизмы тикшерелде.
Шулай уҡ Дәүләт милке менән идара итеү буйынса федераль агентлыҡтың Башҡортостандағы территориаль идаралығы эшмәкәрлеге мәсьәләләре ҡаралды, тип хәбәр итә республика башлығының матбуғат хеҙмәте.


text:
Фото:
Владимир Путинға Башҡортостандың инвестицион мөмкинлектәрен күрһәттеләр
Фото:
Түбәнге Новгородта "Берҙәм Рәсәй" фирҡәһе төбәк бүлексәләренең Төбәк-ара конференцияһында ҡатнашыусылар пленар өлөш башланыр алдынан төбәктәрҙең инвестиция проекттары тәҡдим ителгән күргәҙмә менән танышты.
Рәсәй Хөкүмәте Рәйесе Владимир Путин экспозицияның хөрмәтле ҡунағы булды.
Башҡортостан стендында ҡуйылған проекттар менән республика Президенты Рөстәм Хәмитов таныштырҙы.
Республиканың бындай проекттары өсәү. Улар инвалидтар өсөн инновацион институт ойоштороу, Өфөлә транспорт инфраструктураһын һәм «Туймазыбыяла» предприятиеһы базаһында заманса производствоны үҫтереү менән бәйләнгән.
Федераль хөкүмәт башлығы Рөстәм Хәмитовтың ошо проекттарҙың беренсеһе тураһында һөйләгәнен ҙур ҡыҙыҡһыныу менән тыңланы.
Бында физик мөмкинлектәре сикләнгән кешеләрҙең юғары белем алыуы, хәҙерге донъяла уларҙың социаль яраҡлашыуы тураһында һүҙ бара.
Был проект — проблеманы хәл итеү өсөн дистанцион, модулле һәм инклюзив белем биреү өлкәһендә инновацион технологияларҙы йәлеп итеү мөмкинлеге.
Инвалидтар өсөн университет комплексы Иҫке Өфөлә, башлыса Өфө дәүләт иҡтисад һәм сервис академияһы биләгән майҙандар базаһында урынлашасаҡ, тип күҙаллана.
Бында әҙерлек инвалидтар өсөн иң оптималь булған йүнәлештәр буйынса алып барыласаҡ.
Әлбиттә, физик мөмкинлектәре сикләнгән кешеләр машиналар эшләү цехтарында эшләй йәки мәктәп таҡтаһы алдында тора алмай. Шуға күрә бында дизайнер, маркетинг, консалтинг, юридик компаниялар өсөн белгестәр әҙерләйәсәктәр. Бындай эш юғары интеллектуаль һәм ижади потенциалға эйә булған, ләкин башҡалар менән бергә уҡый алмаған инвалидтарҙың хәленән килерлек.
Проектты тормошҡа ашырыу өсөн федераль инвестицияларҙы ла йәлеп итергә кәрәк, сөнки инвалидтар өсөн университет үҙәге ойоштороу зарурлығы дөйөм дәүләт характерына эйә – Өфөлә төрлө төбәктәрҙә йәшәүселәр әҙерлек үтә аласаҡ.
Бындай үҙәкте ойоштороу өсөн шулай уҡ республика бюджетын һәм төбәктә социаль проблемаларҙы хәл итеү менән ҡыҙыҡһынған ҙур бизнес вәкилдәре средстволарын йәлеп итергә планлаштырыла.
Башҡортостандың күргәҙмәгә ҡуйылған инвестиция проекттары менән шулай уҡ Дәүләт Думаһы Рәйесе Борис Грызлов, РФ Хөкүмәте Рәйесе урынбаҫары Сергей Иванов, илдең иҡтисади үҫеш министры Эльвира Нәбиуллина танышты.


text:
Фән һәм техника өлкәһендәге дәүләт премияһы өс тапҡырға арттырылды
Фән һәм техника өлкәһендәге дәүләт йәштәр премияһы өс тапҡырға арттырылды. Хәҙер уның күләме 150 мең һумға етте. Был турала БР Йәштәр сәйәсәте һәм спорт министрлығында хәбәр иттеләр.
Хәтерегеҙгә төшөрәйек, премия республиканың фәнни ҡеүәтен үҫтереү һәм иң һәләтле йәштәрҙе дәртләндереү маҡсатында 2002 йылда Башҡортостан Республикаһының Министрҙар Кабинеты менән булдырылды. Йыл һайын тәбиғи, техник һәм гуманитар фәндәр өлкәһендә өс премия тапшырыла. 11 йыл эсендә 17 йәш ғалим һәм 10 коллектив лауреат исемен алды.
Дәүләт республика йәштәр премияһына дәғүә итеүгә ғилми хеҙмәткәрҙәр, юғары уҡыу йорттары уҡытыусылары, аспиранттар, докторанттар, шулай уҡ айырым да, авторҙар коллективы составында ла (5 кешегә тиклем) халыҡ хужалығы белгестәре күрһәтелә ала. Уларҙың йәше 35-тән үтмәҫкә тейеш.
Дәүләт премияһына күрһәтелгән фәнни тикшеренеүҙәрҙең һөҙөмтәләре, дәүләт серенә ҡараған мәғлүмәттәрҙән тыш, матбуғатта донъя күрергә тейеш.
Дәүләт премиялары лауреаттарға йола буйынса Республика көнө алдынан тапшырыла.
Эштәр 1 апрелдән 1 июлгә тиклем Өфө, Ленин урамы, 10, 27-се бүлмә адресы буйынса БР Йәштәр сәйәсәте һәм спорт министрлығының иҡтисади программалар һәм йәштәр мәшғүллеге бүлегендә ҡабул ителә. Белешмәләр өсөн телефон: 251-57-11.


text:
Алда беҙҙе оҙайлы ял көндәре көтә
БР Хеҙмәт һәм халыҡты социаль яҡлау министрлығы хәбәр итеүенсә, байрам көндәре уңайынан Башҡортостанда 2012 йылдың 29 һәм 30 апреле, 1, 6 һәм 7, 8, 9 май ял көндәре булып тора.
Рәсәй Федерацияһы Хеҙмәт кодексының 112-се статьяһына ярашлы, 1 май — Яҙ һәм Хеҙмәт байрамы һәм 9 май — Еңеү көнө — ял һәм байрам көндәре иҫәпләнә.
РФ Хөкүмәтенең «2012 йылдағы ял көндәрен күсереү тураһында»ғы ҡарары менән хеҙмәткәрҙәр ял һәм байрам көндәрен рациональ файҙаланһын өсөн ял көндәре — шәмбе 28 апрелдән — дүшәмбе 30 апрелгә (байрам алды көнөнә); шәмбе 5 майҙан — дүшәмбе 7 майға; шәмбе 12 майҙан шишәмбе 8 майға (байрам алды көнөнә) күсерелгән.
Шәмбе көндәрендә, 28 апрелдә һәм 12 майҙа, эш оҙайлылығы бер сәғәткә ҡыҫҡартыла.
РФ Хеҙмәт кодексының 120-се статьяһы нигеҙендә йыллыҡ төп һәм йыллыҡ өҫтәмә түләүле отпуск биргәндә 1 һәм 9 майҙағы ял һәм байрам көндәре отпускының календарь көндәренә индерелмәй, тип хәбәр итә БР Хеҙмәт һәм халыҡты социаль яҡлау министрлығының матбуғат хеҙмәте.


text:
Фото:
Рөстәм Хәмитов Рәсәй Дәүләт Советының киңәйтелгән ултырышында ҡатнашты
Фото:
24 апрелдә Мәскәүҙә Башҡортостан Президенты Рөстәм Хәмитов Рәсәй Федерацияһы Дәүләт Советының киңәйтелгән ултырышында ҡатнашты, сараны Дмитрий Медведев үткәрҙе.
Кремль һарайының Георгий залында үткән ултырышта Хөкүмәт вәкилдәре, РФ Президенты Хакимиәте етәкселеге, төбәк башлыҡтары, юғары суд рәйестәре, Федераль Йыйылыштың ике палатаһы спикерҙары, йәмәғәт эшмәкәрҙәре, бизнесмендар ҡатнашты.
Унда Рәсәй иҡтисадындағы тенденциялар, халыҡты социаль яҡлау, эшһеҙлек, бюджет өлкәһе хеҙмәткәрҙәренә эш хаҡын түләү, төбәктәр һәм федераль үҙәк араһында хоҡуҡтарҙы һәм финанс ресурстарҙы бүлеү, эшҡыуарлыҡты үҫтереү, яңыртыу, инновациялар һәм электрон технологиялар индереү, демография сәйәсәте мәсьәләләре тикшерелде, тип хәбәр иттеләр республика башлығының матбуғат хеҙмәтенән.


text:
Скачать презентацию
Идет загрузка презентации. Пожалуйста, подождите
Презентация была опубликована год назад пользователемФилипп Белокопытов
1 Тема: «Бал ҡ орто – хал ҡ ыбы ҙ м өғ жиз әһ е».
2 1-се эш Йома ҡ тар сисеү. 1-се эш Йома ҡ тар сисеү. 1-се умартаға. 1) Гөл ба ҡ са, Гөл ба ҡ сала бер мунса Гөл ба ҡ сала бер мунса Шул мунсаға һыу ташый Шул мунсаға һыу ташый Нескә билле Гөлниса. Нескә билле Гөлниса.
3 2-се умартаға. Йылан түгел – саға Ҡ ош түгел – оса.
4 3-сө умартаға Алтындай һары Ү ҙ е татлы. Әй ҙ ә ҡ абып ҡ ал Ул булыр (?)
5 1-се умарта 1) Балдың химик составы. Ул нимәләр ҙ ән тора?
6 2-се умарта. Умартасының эш ҡ оралдарын һәм кейемдәрен һанарға. 2-се умарта. Умартасының эш ҡ оралдарын һәм кейемдәрен һанарға.
7 3-сө умартаға эш. 3-сө умартаға эш. Бал ҡ орттары ниндәй продукттар бирә, һәм балдан тағы ла ниндәй препараттар эшләй ҙ әр? Бал ҡ орттары ниндәй продукттар бирә, һәм балдан тағы ла ниндәй препараттар эшләй ҙ әр?
8 1-се умарта. Ба ҡ сабы ҙҙ а умарталар Йәй буйы ултыралар.
9 2-се умарта. Кәрә ҙҙ әре балға тулғас Атай ба ҡ санан сы ҡ май.
10 3-сө умарта. Үсекмәйем, бал ҡ орттары Яратмаһа ла мине.
11 4-се эш. Һынамыштар ҙ ы беләһеге ҙ ме? 4-се эш. Һынамыштар ҙ ы беләһеге ҙ ме? Мин башлайым, ә һе ҙ а ҙ ағын әйтергә тейешһеге ҙ. Мин башлайым, ә һе ҙ а ҙ ағын әйтергә тейешһеге ҙ. 1.Бал ҡ орттары кейәне асы ҡ ҡ алдырһа, ( ҡ ыш йылы була) 2. Ҡ ыш көнө ағаста бә ҫ булһа, (бал уңа). 3.Бал ҡ орттары иртән иртүк осмаһалар, көндө ҙ ямғыр буласа ҡ. 4.Умартанан туп-тура осоп сы ҡ һалар, көндәр ая ҙ ға тораса ҡ. 5.Бал ҡ орто әйләнеп ҡ айтһа, ямғыр яуа.
12 5-се эш. Синквейн тө ҙ өү. Бөтә умарталарға бал ҡ орто һү ҙ е бирелә. 1) бал ҡ орто 2) ике сифат 3) 3 ҡ ылым 4) 4 һү ҙҙ ән торған һөйләм 5) нимә менән ассоциациялана.
13 6-сы эш. Грамматик эш. (Тамыр һү ҙҙ әр ҙ е табырға) 1) бал һү ҙ енә тамыр ҙ аш һү ҙҙ әр ҙ е табырға. (һу ҙ ын ҡ ылар ҙ ы ү ҙ гәртеп һү ҙ тө ҙ өргә) 2) умарта һү ҙ енә тамыр ҙ аш һү ҙҙ әр табырға 3) бал ҡ ортона ҡ ылымдар табырға.
14 7-се эш. Бергәләп осабы ҙ. Был һорау ҙ ар бөтә умарталарғаларға ла. Ә ҙ әби викторина. а) Бал ҡ ортон тикшереү буйынса медциналағы өлкә? б) Авторын әйтергә. Өлгөрмә ҫ лек ташып бал ҡ орто- Йүкәләр ҙ ән һы ҙ ылып бал тама! Йүкәләр ҙ ән һы ҙ ылып бал тамғанда Ҡ улың барыр нисек балтаға. в) Айыу ниңә ҡ ойро ҡ һо ҙ әкиәтенең авторы кем? г) Ниндәй мә ҡ әлдәр беләһеге ҙ ? д) А.Йәғәфәрованың бал ҡ орто тураһында ниндәй ә ҫ әре бар?
15 е) Бал аббревиатураһы нимәне аңлата? ж) Неологизмдар араһында ниндәй яңы һү ҙҙ әр барлы ҡҡ а килде? з) Ниндәй бал төр ҙ әрен беләһеге ҙ ? к) Бе ҙ бал ҡ ортоноң тө ҫ өн көндәлек тормошта ҡ ай ҙ а күрә алабы ҙ. л) Балды нимәлә һа ҡ лай ҙ ар? м) Батман һү ҙ е тағы нимә аңлата? н) Баш ҡ орт балы картинаһының авторы? н) Баш ҡ орт балы картинаһының авторы?
16 Иғтибарығы ҙ өсөн ҙ ур рәхмәт!!!
Еще похожие презентации в нашем архиве:
© 2017 MyShared Inc.
All rights reserved.


text:
Өфөлә Төрки телле илдәр социологтарының IV конгресы үтәсәк
Башҡортостан Президенты Рөстәм Хәмитов 4 апрелдә «Төрки телле илдәр социологтарының IV конгресын үткәреү тураһында» бойороҡҡа ҡул ҡуйҙы.
Форум Төрки телле илдәр социологтары конгресы Башҡарма комитетының тәҡдиме буйынса ағымдағы йылдың октябрендә үтәсәк.
Бойороҡ менән Конгресҡа әҙерлек һәм уны үткәреү буйынса ойоштороу комитетының составы раҫланды. Уны республика Президенты Хакимиәте етәксеһе Әнүәр Мәхмүтов етәкләй. Ойоштороу комитеты составына 18 кеше инде.
Уларға —11 апрелгә тиклем саралар планын эшләргә һәм раҫларға, ә Хөкүмәткә сығанаҡтарҙы һәм сараларҙы финанслау күләмдәрен билдәләргә ҡушылды.
Бойороҡтоң үтәлешенә контроль Башҡортостан Президенты Хакимиәтенә йөкмәтелде.


text:
Республика вәкиле «XXI быуат лидеры» бөтә Рәсәй конкурсының финалына сыҡты
Өфөнөң «Спутник» туристар клубы рәйесе Станислав Сырыгин Волгоградта үткән «XXI быуат лидеры» бөтә Рәсәй конкурсы финалында өсөнсө урынға лайыҡ булды. Станислав «Балалар һәм йәштәр йәмәғәт ойошмаларының 26-35 йәшлек лидерҙары» номинацияһында иң яҡшыларҙан тип табылды, тип хәбәр иттеләр Башҡортостандың Йәштәр сәйәсәте һәм спорт министрлығынан.
Конкурста илдең 40 төбәгенән йәмғеһе йөҙҙән ашыу перспективалы йәш кеше ҡатнашты. Финалда ҡатнашыусылар күргәҙмә, үҙ-үҙеңде күрһәтеү конкурсы, эш уйыны, проекттарҙы яҡлау кеүек бәйгеләрҙә үҙ тәжрибәһен һәм потенциалын күрһәтте.
— Күргәҙмәлә мин үҙемдең туристар клубын, анығыраҡ әйткәндә — республикала велосипедтар йөрөшөн үҫтереүҙе тәҡдим иттем, — тип әйтә Станислав Сырыгин. – Үҙ-үҙеңде күрһәтеү конкурсында эксперттарға һәм хеҙмәттәштәргә үҙеңден гражданлыҡ позицияңды еткереү, төбәктә йәштәр сәйәсәтен тормошҡа ашырыуҙа үҙеңдең тәжрибәңде һәм ролеңде күрһәтеү фарыз ине. Эш уйынында мин «Федераль кимәлдә спорт туризмы үҙәктәре селтәрен булдырыу» проектын әҙерләнем һәм яҡланым. Конкуренция ҙур булды. Үҙ номинациямда тәүге өсәү иҫәбенә инеүем менән ғорурланам.


text:
«Торос» Йәштәр хоккей лигаһы өсөн үҙенең икенсе командаһын төҙөй
Ике йыл рәттән Рәсәй хоккей чемпионатының Юғары лигаһы призерҙары рәтенә ингән Нефтекама «Торос»ы киләһе миҙгелдә Йәштәр хоккей лигаһына үҙенең икенсе командаһын сығарырға ниәтләй. Бында ул Өфөнөң «Толпар»ына иптәш буласаҡ.
Йәштәр командаһын булдырыу төп команда өсөн резерв тәрбиәләүгә булышлыҡ итәсәк. Әлеге ваҡытта йәштәр командаһы составы төҙөлә. «Торос» хоккей клубы көйәрмәндәрен Нефтекаманың яңы, йәштәр командаһы исеменә конкурста ҡатнашырға саҡыра. Үҙегеҙҙең варианттарығыҙҙы Нефтекама «Торос»ының рәсми сайтындағы форумда ҡалдырырға мөмкин.


text:
Башҡортостандың Поляк мәҙәниәте үҙәге 15 йыллығын билдәләне
Башҡортостан Республикаһының Поляк мәҙәниәте һәм мәғарифы үҙәге нигеҙ һалыныуына 15 йыл тулыуын билдәләне. Юбилей уңайынан «Нефтсе» мәҙәниәт һарайында А.П.Пенькевич исемендәге Милли поляк йәкшәмбе мәктәбенең концерты үтте. Концерт шулай уҡ Башҡортостан Республикаһында Имен бала саҡ һәм ғаилә ҡиммәттәрен нығытыу йылына һәм Польша Республикаһында Януш Корчак йылына арналды.
Концерт барышында рус, поляк, башҡорт телендәге йырҙар һәм шиғырҙар яңғыраны, поляк бейеүҙәре һәм «Ҡыҙыл башлыҡ» спектакле күрһәтелде.
«Башинформ» агентлығына Башҡортостан Республикаһындағы Поляк мәҙәниәте һәм мәғарифы үҙәге рәйесе Марина Садыҡова-Лисовскаяның хәбәр итеүенсә, поляк йәкшәмбе мәктәбе Өфөлә 1999 йылдан эшләй, ул 21-се лицей бинаһында урынлашҡан. Белем биреү процесы тулыһынса мәҙәниәт-ара тәрбиә принциптарына ҡоролған. Мәктәптә поляк теле һәм әҙәбиәте, Польша тарихы, музыкаһы һәм географияһы, поляк кухняһы, фольклоры, халыҡ сәнғәте һәм уйындары, этикет уҡытыла. Тәрбиә эше «Ял ваҡыты», «Сығанаҡтарға ҡайтыу», «Ғаилә» кеүек маҡсатлы программалар буйынса алып барыла, уҡытыусылар араһында фән докторҙары һәм кандидаттары, юғары категориялы педагогтар бар. Мәктәпте тамамлаусылар бик йыш Польшаның абруйлы вуздарына уҡырға инә.


text:
Өфөлә һәм Пекинда Бөйөк Еңеүҙең 70 йыллығы айҡанлы күргәҙмә үтә Фото: Андрей Старостин
Өфөлә һәм Пекинда Бөйөк Еңеүҙең 70 йыллығы айҡанлы күргәҙмә үтә
Өфөлә һәм Пекинда Бөйөк Еңеүҙең 70 йыллығы айҡанлы күргәҙмә үтә Фото: Андрей Старостин
ӨФӨ, 2015 йыл, 14 ғинуар. /«Башинформ» мәғлүмәт агентлығы, Арина Рәхимҡолова/.
Өфөлә һәм Пекинда «Фашизмды еңеүҙә һәм Алыҫ Көнсығышты азат итеүҙә СССР-ҙың роле» тип аталған күргәҙмә ойошторола. Башҡортостан Хөкүмәтендә аңлатыуҙарынса, был Шанхай хеҙмәттәшлек ойошмаһы менән БРИКС илдәре дәүләттәре һәм хөкүмәттәре етәкселәре саммитының Бөйөк Еңеүҙең 70 йыллығын билдәләү йылында уҙғарылыуға бәйле.
Билдәле ваҡиға Рәсәй Федерацияһы рәйеслеге сиктәрендә халыҡ-ара ойошмаларҙың сараларында сағылыш табасаҡ. Ил лидерҙары Өфө саммиты йомғаҡтары буйынса белдереүҙә ошо иҫтәлекле датаға ҡарата үҙ фекерҙәрен әйтер тип күҙаллана.
— 2015 йылда Өфө Шанхай хеҙмәттәшлек ойошмаһының 15-се саммитын ҡабул итә. Ул Бөйөк Ватан һуғышында Еңеүҙең 70 йыллығын байрам итеү йылында уҙа. Был бөтә донъяға СССР халҡының һәм Гитлерға ҡаршы коалицияла ҡатнашыусыларҙың ниндәй хаҡ менән фашизмды еңеүен иҫкә төшөрөү өсөн йәнә бер мөмкинлек. «Фашизмды еңеүҙә һәм Алыҫ Көнсығышты азат итеүҙә СССР-ҙың роле» күргәҙмәһенә әҙерлек башланған да инде. Был йәш быуынға, ветерандарға, уларҙың туғандарына кәрәк. Экспозицияны баш ҡалала йәшәүселәр, ҡунаҡтар килеп ҡарай ала, — тип билдәләне Башҡортостан Республикаһы министры Руслан Мирсаяпов.
Өфөлә күргәҙмә Хәрби Дан музейында ойоштороласаҡ.


text:
2013 йылдың 9 айында 2,9 мең техника берәмеге һатып алынған
2013 йылдың туғыҙ айында Башҡортостан аграрийҙары 3,6 миллиард һумға 2,9 мең техника берәмеге һәм ҡорамалдар һатып алған. Уҙған йылдың ғинуар-сентябре менән сағыштырғанда үҫеш 106 процент тәшкил итә, тип хәбәр итте матбуғат конференцияһында республиканың ауыл хужалығы министры Николай Коваленко.
Быға республика техниканы яңыртыу программаһы арҡаһында өлгәшелде. Бынан тыш, федераль бюджет средстволары иҫәбенә 2013 йылдан ватанда етештерелгән билдәле бер техника төрҙәре ауыл хужалығы продукттары етештереүселәргә 15 процентҡа арзаныраҡҡа һатыла башланы.
Николай Коваленко әйтеүенсә, республикаға 75 миллион һумдан ашыуыраҡ күләмдә квота бүленгән. Был аҡсаның 42 проценты үҙләштерелгән дә инде. «Ростсельмаш» заводында етештерелгән 39 иген йыйыу комбайны менән бергә 55 техника берәмеге һатып алынған.


text:
Монархия
Мона́рхия (лат. monarcha < грек. uovapxίa — «бер власлылыҡ»: грек. uόvoς — «яңғыҙ» һәм грек. ἀpxwv — «әмир, бойороусы») — юғары дәүләт власы бер кеше — монах (король, батша, император, герцог, эрцгерцог, солтан, әмир, хан һ.б.) ҡулында булған идара итеү формаһы. Ҡағиҙә булараҡ власть мираҫ буйынса бирелә. Шулай уҡ власть үҙәктә, йәғни башҡалала тупланған булыуы мөмкин. Ошоға оҡшаш сәйәси ҡоролош Киев Русендә булған.
Йөкмәткеһе
Монархия билдәләре[үҙгәртергә | вики-тексты үҙгәртергә]
- власта ғүмере буйына берҙән-бер дәүләт башлығы (батша, король, император, шаһ) булыуы;
- юғары властың мираҫ буйынса (тәхет вариҫы булыу законы буйынса) күсеүе;
- монарх милләттең берҙәмлеген, ғөрөф-ғәҙәттең күсәгилешлеген, дәүләтте халыҡ-ара аренала күрһәтә;
- Контрасигнатура институты билдәләгән монархтың юридик иммунитеты һәм иреклелеге.
Монархия төрҙәре[үҙгәртергә | вики-тексты үҙгәртергә]
Өҫтөнлөктәре[үҙгәртергә | вики-тексты үҙгәртергә]
- Монарх бала саҡтан уҡ, буласаҡ юғары хаким итеүсе итеп тәрбиәләнә. Был уға зарур сифаттырын үҫтерергә, власть осраҡлы кеше ҡулына эләкмәүен гарантиялай;
- Монарх властең берҙәмлеген һәм ҡаҡшамаҫлығын тәьмин итә;
- Монарх теләһә ниндәй сәйәси партиянан юғары фигура булып тора;
- Монархтың дәүләт тормошонда оҙайлы үҙгәртеп ҡороуҙар үткәрергә мөмкинлектәре ҙур;
- Монарх, ваҡытлыса һайлап ҡуйылған етәксегә ҡарағанда, үҙенең яуаплылығын тоя.
Етешһеҙлектәре[үҙгәртергә | вики-тексты үҙгәртергә]
- Монарх бала саҡтан уҡ дәүләт менән идара итеүсе булараҡ тәрбиәләнә. Был башҡа кешеләргә ҡарата эгоизм, меҫкенле ҡараш тыуҙыра;
- Демократик республикала власть һайлау юлы аша алышынһа, монархияла — монарх үлгәндән һуң ғына. Шуға күрә, вариҫтар йыш ҡына монархты йәки власҡа башҡа дәғүә итеүсене үлтергән осраҡтар бар.
- Власть кандидаттың һәләтенә ҡарап алышынмай, ә кем тыуғанлығына ҡарап. Бының һөҙөмтәһендә, власҡа бөтөнләй идара итә белмәгән кеше килеүе мөмкин;
- Монархтың юридик яуаплылығы юҡ, шуға күрә бөтөнләй дәүләт мәнфәғәтендә булмаған ҡарарҙар сығарыуы мөмкин;
- Монархияла диктатура барлыҡҡа килеүгә мөмкинлектәр күберәк;
- Монархияла фекерҙәр төрлөлөгөнә юл ҡуйылмай;
- Монархтың туған-тыумасаһының хоҡуҡтары күберәк, был «бөтә кешелә ирекле һәм бер тигеҙ хоҡуҡлы» тигән принципҡа тап килмәй.


text:
Һуғыш ветерандарына ҡарата мутлыҡта ғәйепләнеүселәр тотолдо
2010 йылдың 27 апрелендә Әбйәлил районында ЮХХДИ һәм Әбйәлил районы буйынса Эске эштәр бүлегенең енәйәт эҙләү бүлеге хеҙмәткәрҙәре Бөйөк Ватан һуғышы ветерандарына ҡарата мутлыҡ ҡылыуҙа ғәйепләнеүселәрҙе тотто.
БР буйынса Эске эштәр министрлығының матбуғат хеҙмәтенән хәбәр итеүҙәренсә, 26 апрелдә Әбйәлил районы буйынса Эске эштәр бүлегенә Сиҙәм ҡасабаһынан 85 йәшлек бер ҡарттан, “БР ветерандар советы рәйесе урынбаҫары” тип танытып, билдәһеҙ бер кеше уның 13 мең һум аҡсаһын урлауы хаҡында ғариза килтерелә. 27 апрелдә Баймаҡ районы һәм ҡалаһы буйынса Эске эштәр бүлегенә Билал ауылынан 86 йәшлек һәм 89 йәшлек пенсионерҙарҙан ошондай уҡ ике ғариза килә, уларҙың да шундай уҡ юл менән 7 һәм 14 мең һум аҡсаһын урлағандар.
Аферист үҙ ҡорбандарын, Бөйөк Ватан һуғышында ҡатнашыусыларға Еңеү көнөнә – автомобиль бүләк итәсәктәр, бының өсөн бер аҙ ғына аҡса индерергә кәрәк, тип алдай.
Һүрәтләүҙәр буйынса енәйәтсене һәм уның иптәшен 27 апрелдә Әбйәлил районында ЮХХДИ һәм енәйәтте эҙләү бүлеге хеҙмәткәрҙәре тота. Магнитогорскиҙа йәшәүсе 48 йәшлек рәсми эшһеҙ һәм элек РФ Енәйәт кодексының 160-сы статьяһы буйынса хөкөм ителгән ирҙең һәм уның танышы, 45 йәшлек яҡташының республикабыҙ һәм Силәбе өлкәһе биләмәһендә ошондай уҡ башҡа енәйәттәргә ҡатнашы булыуы ихтимал. Милиция хеҙмәткәрҙәре граждандарға, әгәр ошондай мутлыҡ ҡорбаны булһағыҙ, хоҡуҡ һаҡлау органдарына мөрәжәғәт итә алаһығыҙ, тип хәбәр итә.


text:
Йәш ғаиләләр торлаҡ һатып алыуға 147 млн һум аласаҡ
Башҡортостан быйыл 2011-2015 йылдарға «Торлаҡ» айырым маҡсатлы федераль программаһының «Йәш ғаиләләрҙе торлаҡ менән тәьмин итеү» ярҙамсы программаһын тормошҡа ашырыуҙа ҡатнашыу өсөн Рәсәй Федерацияһы субъекттары араһында ойошторолған конкурс һайлауын үтте. БР Төҙөлөш һәм архитектура буйынса дәүләт комитетының матбуғат хеҙмәтендә хәбәр итеүҙәренсә, республикаға федераль бюджеттан 147 млн һум күләмендә лимит билдәләнгән.
Ярҙамсы программаның маҡсаты – билдәләнгән тәртиптә торлаҡ шарттарын яҡшыртыуға мохтаж тип танылған йәш ғаиләләрҙең торлаҡ мәсьәләһен хәл итеүҙә дәүләт ярҙамы күрһәтеү. Ҡатнашыусыларға эконом класындағы торлаҡ һатып алыу йәки шәхси йорт төҙөү өсөн социаль түләүҙәр билдәләү ҡаралған.


text:
Сәйетбаба ауылында Нардуған байрамы билдәләнде
Ғафури районының Сәйетбаба ауылында Нардуған байрамы үтте. Уның ойоштороусылары булып «Сәйетбаба» башҡорт тарихи-мәҙәни үҙәге һәм ауыл мәктәбе сығыш яһаны. Тантанаға 7 класс уҡыусылары һәм урындағы олатайҙар һәм инәйҙәр саҡырылды.
«Башинформ» хәбәрсеһенә «Сәйетбаба» башҡорт тарихи-мәҙәни үҙәгенең методисы Рәүилә Лоҡманованың хәбәр итеүенсә, байрамға уҡыусылар театрлаштырылған тамаша менән концерт номерҙары әҙерләгән. Сара дауамында малайҙар һәм ҡыҙҙар ҡурайҙа уйнаған, халыҡ бейеүҙәрен һәм башҡорт йырҙарын башҡарған. Селлә бабай сараға килгәндәрҙең барыһына ла байрам өсөн рәхмәт әйткән һәм бәхеттәр теләп, балаларға бүләктәр тапшырған.
— Нардуған байрамы – төрки халыҡтарының бик боронғо йолаһы, — тигән аңлатма бирҙе Рәүилә Лоҡманова. – Ул «Ҡояш тыуыуы»н аңлата һәм иң оҙон төндәр менән иң ҡыҫҡа көн билдәләнгән араға — декабрҙең һуңғы көндәренә тура килә. Риүәйәттәргә ярашлы, тап ошо ҡышҡы көн менән төн тигеҙләшкән ваҡытта ҡояш яңынан тыуа.


text:
Бөгөнгө көнгә республикала 130 меңдән ашыу бала ял итә һәм һаулыҡтарын нығыта
Төрлө ял, сәләмәтләндереү һәм мәшғүллек формалары менән бөгөнгө көнгә Башҡортостанда 130 меңдән ашыу бала һәм үҫмер йәлеп ителгән.
БР Мәғариф министрлығының балаларҙың ялын ойоштороу һәм һаулығын нығытыу, тәрбиә һәм өҫтәмә белем биреү бүлеге әйҙеүсе белгес-эксперты Вәсилә Ибраһимованың әйтеүе буйынса, уҡыусылар өсөн көндөҙ йөрөй торған 1300-ҙән ашыу үҙәк асылған.
— Бөгөн уларға 90 мең бала йөрөй. Бындай ял итеү төрө менән һәр ғаилә файҙалана ала, сөнки уның өсөн түләргә кәрәкмәй, ә ике йәки өс тапҡыр туҡландырыу республика бюджеты иҫәбенә ойошторола, — тип аңлатты Вәсилә Ибраһимова. — Ата-әсәләргә тик ял итеү программаларына ғына аҡса бүлергә тура киләсәк. Мәктәп лагерында тәҡдим ителгән күңел асыу саралары араһында – театрҙарға, кинотеатрҙарға, музейҙарға, боулингка, паркка барыу. Шулай уҡ төрлө конкурстар, спорт һәм интеллектуаль уйындар ойошторола.
Сменаның дауамлығы – 21 көн.
Шулай уҡ әлеге ваҡытта үҙ ишектәрен ҡала ситендәге 36 лагерь асты. Унда ете меңгә тиклем бала ял итә ала. 15 июнгә тиклем бөтә 95-ен дә асыу планлаштырыла. Йәй эсендә унда 45 мең уҡыусы ял итәсәк.
32 шифаханала өс меңдән ашыу ҡыҙ һәм малай дауалана. 500 хеҙмәт һәм ял итеү лагерында 15 меңдән ашыу уҡыусы мәшғүл.
Бынан тыш, Өфөнөң VI төр 13-сө махсус (коррекцион) дөйөм белем биреү мәктәп-интернатының 11 уҡыусыһы Ҡырымдың боронғо ынйыһы үҙәгендә – Евпатория ҡалаһында «Фемида» шифахана-курорт дауалау үҙәгендә ял итә һәм сәләмәтлектәрен нығыта.


text:
Һайлау бюллетенендә сәйәси партияларҙың урынлашыу тәртибе билдәләнде
Рәсәй Федерацияһының Үҙәк һайлау комиссияһында Дума һайлауҙарындағы һайлау бюллетендәрендә сәйәси фирҡәләрҙең атамаларын һәм эмблемаларын нисек урынлаштырыуға йәрәбә һалынды. Һөҙөмтәлә ете сәйәси партияның бюллетендәрҙә урынлаштырылыуы буйынса түбәндәге тәртип раҫланды:
1.«Ғәҙел Рәсәй» сәйәси партияһы
2.«Рәсәйҙең Либераль-демократик партияһы»
3.«Рәсәй патриоттары» сәйәси партияһы
4.«Рәсәй Федерацияһының Коммунистар партияһы»
5.«ЯБЛОКО» Рәсәй берләшкән демократик партияһы»
6.«Берҙәм Рәсәй» Бөтә Рәсәй сәйәси партияһы
7.«Хаҡ эш» Бөтә Рәсәй сәйәси партияһы.
Йәрәбә һалыу сәйәси фирҡәләрҙең һайлау бюллетенендә урынлашыу тәртибен генә түгел, һәр һайлау участкаһында ҡуйыласаҡ мәғлүмәт стендтарында партиялар тураһындағы мәғлүмәттәрҙе биреү тәртибен дә билдәләй, — тип Рәсәй Үҙәк һайлау комиссияһы секретары Николай Конкиндың һүҙҙәрен килтерә РИА Новости.


text:
1 октябрҙә Милли музей ололарҙы бушлай экскурсияға саҡыра
1 октябрҙә Халыҡ-ара ололар көнө билдәләнә. Был дата алдынан йола буйынса төбәктә бер нисә сара ойошторола: дауалау учреждениелары бушлай консультациялар үткәрә, Мәҙәниәт һарайҙары концерттар тәҡдим итә.
Башҡортостан Республикаһының Милли музейы һәм уның филиалдары ла ситтә ҡалманы. Шәмбе, 1 октябрҙә, пенсионерҙар өсөн Асыҡ ишектәр көнө үткәрелә. 11 — 18 сәғәттәрҙә улар өсөн бушлай экскурсиялар ойоштороласаҡ.
Тулыраҡ мәғлүмәтте 273-50-27, 272-12-50 телефондары аша алырға мөмкин.


text:
Рөстәм Хәмитов Өфөлә ағас архитектура ҡомартҡылары музейын булдырырға тәҡдим итте
Кисә мәҙәни мираҫ объекттарын һаҡлау мәсьәләһенә арналған түңәрәк өҫтәлдә Рөстәм Хәмитов Өфөлә тарихи-мәҙәни ағас архитектура ҡомартҡылары музейын булдырыу кәрәклеген билдәләне.
— Рәсәй буйлап сәйәхәт иткәнемдә унлаған бындай музей күрҙем, шул иҫәптән Иркутск, Калуга өлкәләрендә, Алыҫ Көнсығышта, — тине Рөстәм Хәмитов. – Был музейҙа үҙ ҡомартҡыларын тәҡдим итә алырлыҡ күп халыҡ йәшәй беҙҙә.
Республика башлығы шулай уҡ мәҙәни мираҫ объекттарын һаҡлауға шәхси инвестицияларҙы йәлеп итеү кәрәклеге хаҡында ла әйтеп үтте. Уның фекеренсә, дәүләт, дәүләт ресурстары ярҙамы менән генә бөтә был эште атҡарып булмай.
— Бөгөн шәхси эшҡыуар ҡомартҡыларҙы һаҡлау процесынан ситләтелгән, — тип билдәләне Рөстәм Хәмитов. – Мәскәүҙә боронғо ҡомартҡыларҙы ойошмаларға, банктарға тапшырыу тәжрибәһе бар. Шәхси эшҡыуарҙар был объекттарҙы финанслай, һаҡлай. Бындай тәжрибә Татарстанда һәм Рәсәй Федерацияһының башҡа субъекттарында ла бар.


text:
Башҡорт Википедияһы һигеҙ йыллығын билдәләй
2005 йылдың 16 апрелендә виртуаль энциклопедияла билдәһеҙ автор башҡорт телендә «Башҡортостан» исемле тәүге мәҡәлә яҙып ҡалдырған. Хәҙер был көн Башҡорт Википедияһының тыуған көнө тип иҫәпләнә. Һигеҙ йыл дауамында ул үҙенең булмышын иҫбатланы һәм артабан үҫеүен дауам итә. Әлеге ваҡытта Википедияның башҡорт бүлегендә 30 меңдән ашыу мәҡәлә иҫәпләнә, тип хәбәр итте «Башинформ» агентлығына Башҡорт Википедияһы администраторы Рөстәм Нурыев. Теркәлгән ҡатнашыусылар һаны һигеҙ меңгә етте, ай һайын 65-тән ашыу ирекмән булған мәҡәләләрҙе тулыландырып, яңыларын яҙып тора. Аҡһаҡал Саған мәғлүмәттәрҙе айырым темалар буйынса порталдарға туплай. Ҙур тәжрибәһе булған ҡулланыусы Assele математика темаһына яҙылған мәҡәләләрҙе тәржемә итә. Ирекмәндәр эшмкәрлегенә яңы ҡушылған YANBEK 8 апрелдә «Салауат Юлаев хоккей клубы» исемле күләмле мәҡәлә яҙҙы. Ayratayrat исемле ҡатнашыусы Рәсәйҙең ҙур предприятиелары тураһында мәҡәләләр әҙерләй, Марат88 һуңғы халыҡ иҫәбен алыу мәғлүмәттәре буйынса Башҡортостан ауылдарына арналған мәҡәләләрҙе тулыландыра. Ирекмәндәр шулай уҡ башҡорт телендә Викикитапхана, Викиһүҙлек, Викиөҙөмтә проекттарын әҙерләй башланы. Гүзәл Ситдыҡова Викикитапханала Ҡөръән сүрәләренең башҡорт телендәге тәфсирҙәрен урынлаштыра, Гүзәл Кәрим Викиөҙөмтәлә «Башҡорт халыҡ мәҡәлдәре һәм әйтемдәре» бүлеген тулыландыра һәм Викикитапханала балалар өсөн әҫәрҙәр урынлаштыра. Башҡорт Википедияһында ҡатнашыусылар исемлеген артабан да дауам итергә мөмкин.
— Википедияның башҡорт бүлеген төҙөүҙә ирекмәндәр ниндәйҙер маҡтау йәки башҡа төрлө файҙа эҙләп түгел, ә йөрәк ҡушыу буйынса ҡатнаша. Башҡорт Википедияһының тыуған көнөндә барлыҡ ирекмәндәрҙең фиҙаҡәр хеҙмәтен баһалап, уларға рәхмәт һүҙҙәрен еткерәм һәм артабанғы ижади уңыштар теләйем, — тип мөрәжәғәт итте хеҙмәттәштәренә Рөстәм Нурыев.


text:
Фото:
«Мирас» фольклор ансамбле Ҡазанда сығыш яһаны
Фото:
Өфөнөң «Мираҫ» фольклор бейеү ансамбле Ҡазанда сығыш яһаны. Башҡортостан коллективының концерты 2 июндә Ғәлиәскәр Камал исемендәге Татар дәүләт академия театры сәхнәһендә Ҡазан менән Өфө ҡалалары араһында мәҙәни алмашыу сиктәрендә үткәрелде, тип хәбәр итә «Татар-информ» агентлығы.
Элек, 17 апрелдә, Өфөлә Ҡала мәҙәниәт һарайы сәхнәһендә «Ҡазан» бейеү ансамбле һәм Ҡазан ҡала филармонияһы артистарының концерты ҙур уңыш менән үткәйне.
«Мирас» ансамбле 1992 йылдың октябрендә халыҡ депутаттарының Өфө ҡала Советы президиумы ҡарары буйынса ойошторолғайны. 2006 йылда ансамбль икенсе һулыш алды һәм муниципаль учреждение — «Мирас» фольклор бейеү ансамбле итеп үҙгәртелде. Коллективтың составы ла яңырҙы.
«Мираҫ» ансамбле бейеүҙәренең хореографияһы үҙенсәлекле. Уға Башҡортостандың бөтә матурлығын һәм байлығын сағылдырыусы милли колорит хас. Ансамбль ойошторолғандан алып 15 йыл эсендә күп кенә халыҡ-ара фестиваль һәм конкурстар лауреаты булды һәм күп тапҡырҙар Гран-при яуланы, төрлө форумдарҙа ҡатнашып килә.


text:
Арыҫлан бөжәктәр
Арыҫлан бөжәктәр (лат. Myrmeleontidae, урыҫ. Муравьиные львы ) — селтәр ҡанатлылар отрядынан бөжәктәр ғаиләһе. Ҙур кәүҙәлеләр, тышҡы яҡтан энә ҡараҡтарын хәтерләтәләр. 2 меңгә яҡын төрө билдәле, Рәсәйҙә — 10. Кәүҙә оҙонлоғо 18—30 мм, мыйыҡтары суҡмар һымаҡ, башынан һәм күкрәгенән ҡыҫҡараҡ; ҡуйы һоро төҫтә; ҡорһағы оҙон, нәҙек; ҡанаттары һуҙынҡы, төбенә таба тарайған, ваҡ йыш селтәрле, йәйелгәндә 56—70мм, алдағы ҡанаттары ҡоңғорт, башы һәм күкрәктәре һарғылт таплы; аяҡтары һарғылт-көрән төҫтә. Йәйенке, ҡыҫҡа личинкаларының ауыҙ өлөшө оҙон, алға сығып тора; ер өҫтөндә йәки ҡомда ҡорбандарын аулау өсөн конус һымаҡ соҡор ҡаҙалар. Ер өҫтөндәге төрлө бөжәктәр (айырым алғанда, ҡырмыҫҡалар) бүрәнкә һөҙәклелегенә эләгеп, ҡом бөртөгө ташҡыны менән бергә аҫҡа тәгәрәй һәм уларҙың еңел табышына әүерелә. Арыҫлан бөжәктәр асыҡ, яҡшы йылына торған урындарҙа, ҡарағай урманы буйҙарында, урман юлдары, йылға ярҙары буйында ҡом ишелмәләрендә йәшәй. Кис һәм төндә оса.
Иҫкәрмәләр[үҙгәртергә | вики-тексты үҙгәртергә]
Сығанаҡ[үҙгәртергә | вики-тексты үҙгәртергә]
Әҙәбиәт[үҙгәртергә | вики-тексты үҙгәртергә]
- Захаренко А. В., Кривохатский В. А. 1993. Сетчатокрылые (Neuroptera) европейской части бывшего СССР. Известия Харьковского энтомологического общества. 1(2), 34–83.


text:
Бәрхәт гөл
Бәрхәт үлән, бәрхәт гөл (лат. Tagétes) — астралар ғаиләһенән бер йәки күп йыллыҡ үләнсел, декоратив үҫемлек. 35 төрө билдәле. Төрлө форма һәм ҙурлыҡтағы (2-10 см диаметрҙа) тура бәрхәт гөлө, ауыш бәрхәт гөлө, ҡатмарлы һәм ҡатмарһыҙ, ойошма сәскәле, йоҡа япраҡлы бәрхәт гөлө сорттары үҫтерелә.
Рәсәй территорияһында Мексика бәрхет гөлө (Tagétes patula) − һары, ҡыҙғылт йәки ҡыҙғылт-һары сәскәле, үҙенсәлекле эҫле, тәбәнәк буйлы үҫемлек киң таралған. Башлыса, йорт янында һәм күмәк баҡсаларҙа үҫтерелә. Бәрхәт гөлөн орлоҡтан үрсетәләр, апрель башында теплицаға сәсәләр, май аҙағында үҫентеләрҙе асыҡ грунтка күсереп ултырталар.
Июльдән көҙгө ҡырауҙарға тиклем сәскә ата. Клумба, бордюр, газондарҙағы декоратив төркөмдәр өсөн файҙаланалар.
Әҙәбиәт[үҙгәртергә | вики-тексты үҙгәртергә]
- Киселев Г.Е. Цветоводство. М., 1964.
- Бархатцы // Брокгауз һәм Ефрондың энциклопедик һүҙлеге: 86 томда (82 т. һәм 4 өҫтәмә том) — СПб., 1890—1907. (урыҫ.)
Һылтанмалар[үҙгәртергә | вики-тексты үҙгәртергә]
- Бәрхәт гөл GRIN сайтында мәғлүмәт (инг.) Проверено 21 марта 2009 г.
- Бәрхәт гөл: «Тормош энциклопедияһы» сайтында мәғлүмәт(EOL) (инг.) Проверено 21 марта 2009 г.
- Бархатцы на сайте Энциклопедия декоративных садовых растений
- Коваленко С. Е. Бархатцы в нашем саду. КЦ Зеленая линия. 16 сентябрь 2013 тикшерелгән.
Сығанаҡтар[үҙгәртергә | вики-тексты үҙгәртергә]
- Татар энциклопедияһы (тат.)


text:
Учалы районында алты ғаилә торлаҡ шарттарын яҡшыртыуға сертификаттар алды
Учалы районы хакимиәтендә алты ғаиләгә сертификаттар тапшырыу тантанаһы үтте. Аҡсалата сертификаттар республикала «2013 йылға тиклем ауылды социаль үҫтереү» маҡсатлы программаһын тормошҡа ашырыу сиктәрендә торлаҡ шарттарын яҡшыртыуға бүленде. Абҙаҡ, Миндәк, Өргән, Ураҙ, Бәләкәй Ҡаҙаҡҡол ауылдарынан, Учалынан йәш ғаиләләрҙе сәләмләп, хакимиәт башлығы Фәрит Дәүләтгәрәев, программала ҡатнашыусыларҙың барыһы ла агросәнәғәт һәм бюджет өлкәләрендә эшләй, балалар тәрбиәләй, тип билдәләне һәм барыһына ла ғаилә бәхете теләне. Тантаналы рәүештә биш ғаилә – 680 мең һум күләмендә, Бәләкәй Ҡаҙаҡҡол ауылынан бер ғаилә 900 мең һумдан ашыу күләмдә сертификаттар алды. Түләүҙәрҙең дөйөм суммаһы дүрт миллион һумдан ашыу тәшкил итте.
«2013 йылға тиклем ауылды социаль үҫтереү» маҡсатлы программаһы Башҡортостанда 2004 йылдан алып тормошҡа ашырыла, был ваҡыт эсендә Учалы районында йәшәгән 116 ғаилә торлаҡ шарттарын яҡшыртыуға аҡсалата ярҙам алды. Түләүҙәрҙең дөйөм суммаһы 68 миллион һумдан ашыу тәшкил итте.


text:
Башҡортостан баш ҡалаһында бер юлы өс байрам билдәләнде
12 июндә Өфөлә Рәсәй көнө, Салауат Юлаев көндәре һәм Ҡала көнөнә арналған саралар үтте.
Көндөҙ М.Ғафури исемендәге мәҙәниәт һәм ял паркында байрам концерты ойошторолдо, Рус драма театры алдындағы майҙанда «Берҙәмлек-Содружество» халыҡ-ара милли мәҙәниәттәр фестивале үтте. Кискеһен унда Башҡортостандың сәнғәт оҫталары концерт номерҙары менән сығыш яһаны.
Ленин урамы бер көнгә йәйәүлеләр зонаһына әүерелде, унда урындағы оҫталар үҙҙәренең продукцияһын тәҡдим итте, оҫталыҡ дәрестәре үткәрҙе. Шулай уҡ фестиваль сиктәрендә ретро-автомобилдәр күргәҙмәһе ойошторолдо, торлаҡ хужалығы өлкәһе хеҙмәткәрҙәренә торлаҡ сертификаттары тапшырылды, иң яҡшы шәхси торлаҡ йортҡа конкурста еңеүселәр тәбрикләнде.
Халыҡ байрамдары шулай уҡ ҡаланың барлыҡ майҙандарында һәм парктарында үтте.
«Аҡбуҙат» ипподромында ДДТ төркөмө һәм Земфира, өфөлөләрҙе байрам менән ҡотлап, концерт программаһы менән сығыш яһаны.
Йола буйынса, байрам Ленин исемендәге майҙанда фейерверк менән тамамланды.


text:
Рөстәм Хәмитов: «Башҡортостанда экологик бысраҡ предприятиелар төҙөлмәйәсәк»Фото: Олег Яровиков
Рөстәм Хәмитов: «Башҡортостанда экологик бысраҡ предприятиелар төҙөлмәйәсәк»
Рөстәм Хәмитов: «Башҡортостанда экологик бысраҡ предприятиелар төҙөлмәйәсәк»Фото: Олег Яровиков
Башҡортостан территорияһында экологияны бысратыусы предприятиелар төҙөлмәйәсәк, тип һыҙыҡ өҫтөнә алды, 8 октябрҙә, Өфөлә үткән IV төбәк-ара экологик форумда республика Президенты.
— Беҙ төҙөмәйенсә булдыра алмайбыҙ, сөнки был сәнәғәт производствоһын үҫтереү, граждандарыбыҙҙың көнкүрешен яҡшыртыу. Әммә, республикабыҙҙа нимә төҙөлһә лә, барыһы ла юғары экологик талаптарға тап киләсәк, — тип билдәләне үҙенең сығышында Рөстәм Хәмитов.
Бөгөнгә өҫтөнлөклө бурыстар иҫәбендә – «Химпром» асыҡ акционерҙар йәмғиәте һәм Баймаҡ районындағы Семеновск алтын йыйыу фабрикаһы территорияларын таҙартыу. «Химпром»дың элекке хужалыҡ эшмәкәрлеге һөҙөмтәһендә кире антропоген һәм техноген йоғонтоһо арҡаһында боҙолған тәбиғәт системаларын тергеҙеүгә генә 4 миллиард һумдан ашыу аҡса кәрәк буласаҡ.
— Республикала бындай аҡса юҡ. Беҙ ике йыл дауамында «Тупланған экологик зыянды бөтөрөү» Федераль маҡсатлы программаһына эләгергә тырыштыҡ һәм быға ирештек, — тип билдәләне Рөстәм Хәмитов. —«Химпром» дан тыш, уға Семеновск алтын йыйыу фабрикаһы индерелде. Был программаға үҙенең иҫкергән нефть сығарыу скважиналары фонды менән «Башнефть», шулай уҡ «Газпром нефтехим Салават»тың бер нисә объекты эләгер тип ышанабыҙ. Беҙ 10 миллиард һумға дәғүә итә алабыҙ. Республика территорияһында урынлашҡан предприятиеларҙа даими экологик мониторинг үткәреү – мөһим йүнәлештәрҙең береһе. Был йүнәлештә эштәр башланған да инде. Киләсәктә бындай мониторингтар төбәктең барлыҡ предприятиеларын солғап алырға тейеш, тигән маҡсат ҡуйҙы Башҡортостан Президенты.
8 октябрҙә Өфөлә уҙған төбәк-ара экологик форумда билдәләүҙәренсә, ҡурсаулы территорияларҙы һаҡлауға һәм үҫтереүгә лә етди иғтибар биреү мөһим. Республикала был эште халыҡ-ара тәжрибәне ҡулланып үҫтерергә кәрәк.


text:
Рәмил Бәхтизин — Өфө дәүләт нефть техник университеты ректоры
ӨФӨ, 2015 йыл, 24 апрель. /«Башинформ» мәғлүмәт агентлығы, Сергей Захаров/.
24 апрелдә Өфө дәүләт нефть техник университеты ректорын һайлау буйынса конференция булды. Тауыш биреү һөҙөмтәһендә өс кандидат араһынан профессор, физика-математика фәндәре докторы Рәмил Бәхтизин еңеүсе тип иғлан ителде. Ул 2014 йылдан алып вуз ректоры вазифаһын башҡарҙы.
Ул конференцияла ҡатнашыусыларға күрһәткән ышаныстары өсөн рәхмәт әйтте һәм университет файҙаһына эшләүен дауам итәсәген белдерҙе, тип хәбәр иттеләр Өфө дәүләт нефть техник университетының матбуғат хеҙмәтенән.
30 мартта Рәмил Бәхтизингә 60 йәш тулды.


text:
Башҡортостан Президенты ветерандар менән осраша
Өфөлә Башҡортостан Республикаһы Президенты Рөстәм Хәмитовтың һуғыш, хеҙмәт һәм Ҡораллы көстәр ветерандары менән осрашыуы үтә. Осрашыуҙа дәүләттең социаль сәйәсәте мәсьәләләре, уның үҫешенең өҫтөнлөклө йүнәлештәре тикшерелә.
Сарала БР Хөкүмәте Премьер-министры урынбаҫары Фидус Ямалетдинов, БР Президенты ҡарамағындағы Башҡортостан дәүләт хеҙмәте һәм идара академияһы ректоры Сергей Лаврентьев, республика райондары һәм ҡалаларынан ветерандар ҡатнаша.
Рөстәм Хәмитов әйтеүенсә, ветерандар менән осрашыу уның өсөн – ҙур хөрмәт һәм оло шатлыҡ.
— Ветерандар менән һөйләшеү – һәр ваҡыт яуаплы, — тип билдәләне республика башлығы. — Һеҙҙең быуын күп нәмә эшләне һәм күп осраҡта беҙ ирешә алмаҫлыҡ ҡаҙаныштарға өлгәште.
Республика Президенты ветерандар менән республикала сәнәғәт, социаль туризм, һаулыҡ һаҡлауҙы үҫтереү, милләт-ара татыулыҡты нығытыу һәм оло быуын вәкилдәренәә һәр яҡлап ярҙам итеү мәсьәләләре буйынса фекер алышты.


text:
«Башҡортостандың мәҙәни донъяһы» интернет-порталы өсөн ижади төркөм эҙләйҙәр
ӨФӨ, 2016 йыл, 18 август. /«Башинформ» мәғлүмәт агентлығы, Ләйлә Аралбаева/.
«Башҡортостандың мәҙәни донъяһы» интернет-порталына ижади хеҙмәткәрҙәр — етәксе һәм журналистар кәрәк. Ошо хаҡта Башҡорт дәүләт филармонияһы сайтында мәғлүмәт бирелгән.
Хәҙер яңы команда Мәҙәни программалар дирекцияһы сиктәрендә филармонияла эшләйәсәк. Етәксе урынына дәғүә итеүсе рус һәм башҡорт телдәрендә иркен аралашырға, мәҙәни тормош менән ҡыҙыҡһынырға һәм коллективтың эшен ойоштора белергә тейеш. Мөхәррирҙәрҙең (журналистарҙың) мәҡәләләр яҙа белеүе мотлаҡ. Резюмены mkrb_pressa@bashkortostan.ru электрон адресына ебәрергә мөмкин. Мәҙәни программалар дирекцияһына менеджер һәм координатор ҙа талап ителә.
«Башҡортостандың мәҙәни донъяһы» интернет-порталы 2011 йылда «Нефтсе» мәҙәниәт һарайында республика Башлығының ҡушыуы буйынса ойошторолдо. 2014 йылда портал Башҡортостан Башлығы грантына лайыҡ булды.


text:
2012 йыл Рәсәй тарихы йылы тип иғлан ителде
Рәсәй Президенты Дмитрий Медведев йәмәғәтселек иғтибарын Рәсәй тарихына һәм уның донъя кимәлендәге тарихи процестағы роленә йүнәлтеү өсөн 2012 йылды Рәсәй тарихы йылы тип иғлан итте, тип хәбәр итә Кремлдең матбуғат хеҙмәте.
Тейешле Указ менән ил Президенты ойоштороу комитетын булдырырға һәм илдә Рәсәй тарихы йылын үткәреү буйынса саралар планын әҙерләргә ҡушты. Рәсәй Федерацияһы субъекттарының башҡарма власть органдарына илдә Рәсәй тарихы йылын үткәреү сиктәрендә тейешле саралар үткәрергә тәҡдим ителде.


text:
Баш ҡалала төҙөкләндереү мәсьәләһе менән башлыса мәктәп уҡыусылары шөғөлләнә
Өфөлә ҡаланы төҙөкләндереү айлығы үтә. Был турала бөгөн Өфө хакимиәтендәге оператив кәңәшмәлә уның башлығы Павел Качкаев хәбәр итте.
— Әлегә төҙөкләндереү эштәре әкрен темптарҙа бара, — тине ул. – Унда башлыса мәктәп уҡыусылары һәм торлаҡ-коммуналь хужалыҡ өлкәһе хеҙмәткәрҙәре ҡатнаша. Был эшкә башҡа коллективтарҙы ла йәлеп итергә кәрәк, бигерәк тә был аҙнала һауа торошо ла уңай килеп торғанда, юғиһә, артабан ямғырҙар башланыуы ихтимал.
Ҡала хакимиәте башлығының беренсе урынбаҫары Ирек Ялалов әйтеүенсә, таҙартыу һәм төҙөкләндереүгә айырыуса ҡала сигендә урынлашҡан баҡсасылар ширҡәттәре мохтаж. Өфөләге санкцияланмаған сүплектәрҙең 96 проценты тап уларҙың биләмәһендә барлыҡҡа килгән. Баҡсаларҙа контейнер майҙандарының булмауы тураһында Өфө хакимиәтендә әллә күпме әйтелә килде. Павел Качкаев һүҙҙәренсә, уларҙы ойоштороуға ҡала райондары башлыҡтары яуаплы, уларға баҡсаларҙағы сүп-сар проблемаһын хәл итеүгә сираттағы һуңғы дата билдәләнгән.


text:
Фото:
Билдәле башҡорт композиторы «Ҡыҙыл алма» халыҡ-ара премияһына лайыҡ булды
Фото:
ӨФӨ, 2015 йыл, 27 апрель. /«Башинформ» мәғлүмәт агентлығы, Ләйлә Аралбаева/.
Истанбулда «Kizil Elma» халыҡ-ара премияһын тапшырыу тантанаһы булды. Төрки илдәре һәм республикаларының 20-нән ашыу күренекле вәкиленә дипломатия, эшҡыуарлыҡ, фән, технология, мәҙәниәт, спорт өлкәһендәге ҡаҙаныштары өсөн премиялар бирелде. Тантана IV Бөтә донъя төрки форумы сиктәрендә икенсе тапҡыр уҙҙы. «Мәҙәниәт» номинацияһында почетлы наградаға билдәле башҡорт композиторы Нур Дауытов лайыҡ булды. Уны форумдың Генераль секретары Алмагөл Исина тапшырҙы.
— Күп композиторҙар араһынан тап мине һайлап алыуҙары — көтөлмәгән хәл. Әлбиттә, «Ҡыҙыл алма» премияһын алыу — Башҡортостандың музыка сәнғәте өсөн ҙур ғорурлыҡ, — тине Нур Дауытов.
Нур Дауытов — Башҡортостандың Музыка йәмғиәте рәйесе, Салауат Юлаев исемендәге дәүләт премияһы лауреаты, Рәсәйҙең Композиторҙар союзы ағзаһы. Композиторҙың әҫәрҙәрен Рәсәйҙә һәм сит илдәрҙә башҡаралар. Мәҫәлән, Төркиәнең баш ҡалаһы Анкарала ТӨРКСОЙ халыҡ-ара төрки мәҙәниәте ойошмаһының 20 йыллығын байрам итеү сиктәрендә «Төрки донъяһы йондоҙҙары» концертында Нур Дауытовтың «Биҙәктәр уйнауы» (2013 йыл) симфоник әҫәре башҡарылды.
2015 йылда «Ҡыҙыл алма» премияһына лайыҡ булған лауреаттарҙың тулы исемлеге — TASAM Бөтә донъя төрки форумын ойоштороусыларҙың сайтында.


text:
Хеҙмәт пенсияһының база өлөшө 612 һумға артты
1 декабрҙән ҡартлыҡ буйынса хеҙмәт пенсияһының база өлөшөнөң күләме 2562 һум күләмендә билдәләнде. Ноябрҙә был сумма 1950 һум ине. Шулай итеп, өҫтәмә 612 һум (31,4%) тәшкил итте. Рәсәй Пенсия фондының БР буйынса бүлексәһе матбуғат хеҙмәте мәғлүмәттәренә ҡарағанда, был инде 2009 йыл башынан алып пенсияларҙы дүртенсе тапҡыр арттырыу.
80 йәше тулған пенсионерҙар өсөн һәм 3-сө дәрәжә инвалидтарға база өлөшө күләме 5124 һум суммаһында билдәләнде. Өҫтәмә 1224 һум тәшкил итте.
Бөйөк Ватан һуғышы инвалидтарына, саҡырыу буйынса хәрби хеҙмәт үткән саҡта һәләк булған яугирҙарҙың ҡабаттан никахҡа инмәгән тол ҡатындарына, саҡырыу буйынса хәрби хеҙмәткә алынып, хәрби хеҙмәт осоронда һәләк булған яугирҙарҙың ата-әсәләренә, «Блокадалы Ленинградта йәшәүсе» билдәһе менән наградланған инвалидтарға ике пенсияһы ла арттырылды.
Рәсәй Федерацияһы алдындағы айырым ҡаҙаныштары өсөн ай һайын өҫтәмә матди тәьминәт күләме лә арттырылды. Был пособие Советтар Союзы Геройҙарына, РФ Геройҙарына, Социалистик Хеҙмәт Геройҙарына, Ленин ордены менән наградланыусыларға түләнә.
— Башҡортостанда 2009 йылдың 1 декабренән Пенсиялар һәм башҡа социаль түләүҙәргә өҫтәмә рәүештә 802 миллион һум аҡса талап ителә. Республикала был средстволар етерлек күләмдә, — ти Рәсәй Пенсия фонды Идараһы ағзаһы, Рәсәй Пенсия фондының Башҡортостан Республикаһы буйынса бүлексәһе идарасыһы Фоат Хантимеров.


text:
Латвия башҡорттары Ҡорбан байрамында ҡатнашты
Латвияла башҡорт йәмғиәте вәкилдәре Ҡорбан байрамында ҡатнашты, тип хәбәр итте «Башинформ» агентлығына ЮНЕСКО-ның Башҡортостан Республикаһы буйынса комитеты вәкиле Рина Хәмитова.
Тантаналы саралар Ригала, Латвияның милли-мәҙәни йәмғиәттәр ассоциацияһының ҙур залында үтте. Байрамда ҡала башҡорттары һәм татарҙарының Латвия башҡорттары ҡоролтайы, «Иҙел» татар йәмғиәте, «Салауат Юлаев» Балтика халыҡ-ара үҙәге, «Halal Latvia» хәләл продукция етештереүселәр йәмғите кеүек милли-мәҙәни йәмғиәттәренең 70-кә яҡын вәкиле ҡатнашты.
Байрамды Рига мосолмандарының «Иҙел» йәмғиәте имам-хатибы Миҙхәт Сатданов үткәрҙе.


text:
«Китап» нәшриәте төбәктең көньяҡ-көнсығыш райондарында китап продукцияһы күргәҙмәһен ойошторасаҡ
14-18 ноябрҙә Зәйнәб Биишева исемендәге Башҡортостан «Китап» нәшриәте хеҙмәткәрҙәре республиканың көньяҡ-көнсығыш райондарында китап продукцияһы күргәҙмә-йәрминкәһен ойоштора. Рәсәйҙең 1812 йылғы Ватан һуғышында еңеүенә 200 йыл тулыуға арналған саралар сиктәрендә улар Баймаҡ, Бөрйән райондарына барырға ниәтләй. Тәҡдим ителәсәк яңы китаптар араһында Яңыбай Хамматовтың «Төньяҡ амурҙары» роман-дилогияһы, «Парижды ла күрҙек беҙ...» («И Париж видали мы...») фотоальбомы, балалар өсөн «Любезники любизар» китабы, шулай уҡ Башҡортостандың билдәле яҙыусылары һәм шағирҙарының әҫәрҙәре йыйынтыҡтары, 2013 йылға Башҡортса дини календарь һәм башҡа бик күп китаптар бар, тип хәбәр иттеләр «Китап» нәшриәтенән.


text:
Зөһрә Рәхмәтуллина Нуриман районында балалар баҡсаһын асыу тантанаһында ҡатнашты
Нуриман районында Халыҡ-ара ҡатын-ҡыҙҙар көнө алдынан яңы балалар баҡсаһын асыу тантанаһы үтте. 30 урынға иҫәпләнгән мәктәпкәсә белем биреү учреждениеһы Иҫке Бәҙәй мәктәбендә асылды. Тантаналы сарала Дәүләт Думаһының Мәҙәниәт буйынса комитеты рәйесе урынбаҫары Зөһрә Рәхмәтллина ҡатнашты.
— Иҫке Бәҙәй ауылында йәшәүсе йәш әсәйҙәр һәм өләсәйҙәр өсөн был ваҡиға 8 Март байрамына иң ҡиммәтле бүләк булды, — тип билдәләне депутат, бәләкәстәргә уйынсыҡтар тапшырып. – Балалар өсөн бөтә шарттар булдырылған: заманса талаптарға яуап биргән, зауыҡ менән йыһаҙландырылған бүлмәләр, төрлө уйынсыҡтар, яҡшы тәрбиәселәр һәм, иң мөһиме, — яңы дуҫтар бар.
Мәктәпкәсә белем биреү учреждениеһын асыу тантанаһы менән бергә ауыл халҡы «Уярны» мари байрамын да үткәрҙе. Сарала ҡатнашыусылар алдында Ҙур Шиҙе ауылының «Весела сескем» балалар бейеү коллективы, Иҫке Бәҙәй ауылының «Чимари» мари халыҡ фольклор коллективы концерт номерҙары менән сығыш яһаны, шулай уҡ театрлаштырылған тамаша, төрлө уйындар, ярыштар ойошторолдо.


text:
Геологтар көнө менән!
Республика геология хеҙмәтенең хөрмәтле хеҙмәткәрҙәре һәм ветерандары!
Һеҙҙе һөнәри байрамығыҙ – Геологтар көнө менән ихлас ҡотлайым!
Геологтар, геофизиктар, таусылар, гидрогеологтар, быраулаусыларҙың фиҙакәр хеҙмәте файҙалы ҡаҙылмаларға бай булған төбәгебеҙ өсөн ҙур әһәмиәткә эйә. Бында өс меңдән ашыу ятҡылыҡ, 60-тан ашыу минераль сеймал тикшерелгән дә инде. Һәм был ҡеүәтле минераль-сеймал базаһы булдырырға, республиканың тотороҡло социаль-иҡтисади үҫешен тәьмин итергә булышлыҡ итте.
Башҡортостандың ер аҫты байлыҡтарын өйрәнеүҙә ҙур уңыштарға өлгәшелде, әммә уның «тәбиғи хазиналары» тулыһынса асылып бөтмәгән әле. Иҡтисад үҫеше булған запастарҙы рациональ файҙаланыуҙы, яңы ятҡылыҡтар асыуҙы һәм тикшерелгән файҙалы ҡаҙылма байлыҡтар күләмдәрен арттырыуҙы талап итә.
Һеҙ был яуаплы бурыстарҙы уңышлы атҡарып сығырһығыҙ, Башҡортостандың минераль-сеймал потенциалын артабан нығытыуға лайыҡлы өлөш индерерһегеҙ, тип ышанам.
Һеҙгә һәм яҡындарығыҙға ныҡлы һаулыҡ, именлек һәм бәхет, тыуған республикабыҙ һәм бөтә Рәсәй файҙаһына яңынан-яңы хеҙмәт ҡаҙаныштары теләйем!
Башҡортостан Республикаһы Президенты М. Рәхимов.


text:
Прототип үҙәге Башҡортостанда нефть химияһының уникаль продукттарын етештерергә мөмкинлек бирәсәкФото: Олег Яровиков | Видео: Ринат Исҡужин, Мирон Доровских, Юлия Антипина
Прототип үҙәге Башҡортостанда нефть химияһының уникаль продукттарын етештерергә мөмкинлек бирәсәк
Прототип үҙәге Башҡортостанда нефть химияһының уникаль продукттарын етештерергә мөмкинлек бирәсәкФото: Олег Яровиков
ӨФӨ, 2015 йыл, 28 ғинуар. /«Башинформ» мәғлүмәт агентлығы, Эльвира Латипова/.
Өфөлә «Башҡортостан Республикаһының нефть химияһы һәм эшкәртеү институты» дәүләт унитар предприятиеһы базаһында Башҡортостан Республикаһының Прототип үҙәге эшләй башлаясаҡ. Ул нефть химияһы өлкәһендә талап ителгән продукттар етештереүҙең тулы схемаһын булдырырға мөмкинлек биргән инженер-етештереү комплексы.
— Ошо үҙәктәге ҡорамалдарҙың күбеһенең Рәсәйҙә аналогтары юҡ, — тип хәбәр итте республика Хөкүмәте Премьер-министры урынбаҫары Дмитрий Шаронов журналистар менән осрашыуҙа. — Ул нефть химияһы продукцияһына күп һанлы тикшереүҙәр үткәрергә һәм Рәсәйҙә сығарылмаған продукттарҙың аналогын алырға мөкинлек бирә.
Прототип үҙәге теләһә ниндәй продукттың формулаһын асыҡларға һәм уны етештереүҙең яңы технологияһын уйлап табырға ярҙам итә. Дмитрий Шароновтың һүҙҙәренсә, Прототип үҙәге сафҡа инеү менән эшҡыуарҙар «булған продукттарҙы етештереүҙең технологияһын шымарта ала».
— 2015 йылдың аҙағында, бөтә пилот майҙансыҡтары тулы күләмдә эшләй башлағас, беҙ йылына 50 меңдән ашыу тәжрибә үткәрә аласаҡбыҙ, — тине вице-премьер.
Башҡортостан Республикаһының нефть химияһы һәм эшкәртеү институты директоры Эльшат Теляшев әйтеүенсә, Прототип үҙәгендә сит илдәрҙә һатыуға сығарылған продукттар етештереү технологиялары булдырылған.
2014 йылда Башҡортостанда инновация инфраструктураһын үҫтереүгә 1,4 миллиард һум йүнәлтелгән, шул аҡсаларҙың 80 проценты — федераль бюджеттан, тип белдерҙе Дмитрий Шаронов. 2015 йылда федераль гранттарҙы йәлеп итеү буйынса эш дауам итәсәк.


text:
Беренсе R2R форумында ҙур һәм бәләкәй эшҡыуарлыҡтың үҙ-ара эш итеү ысулдары тикшереләсәк Фото: Олег Яровиков
Беренсе R2R форумында ҙур һәм бәләкәй эшҡыуарлыҡтың үҙ-ара эш итеү ысулдары тикшереләсәк
Беренсе R2R форумында ҙур һәм бәләкәй эшҡыуарлыҡтың үҙ-ара эш итеү ысулдары тикшереләсәк Фото: Олег Яровиков
ӨФӨ, 2015 йыл, 23 сентябрь. /«Башинформ» мәғлүмәт агентлығы, Ксения Калинина/.
20 октябрҙән 23-нә тиклем Өфөлә Беренсе «ШОС һәм БРИКС илдәре төбәктәрендә бәләкәй эшҡыуарлыҡ» (R2R) форумында сәнәғәт өлкәһендәге ҙур һәм бәләкәй эшҡыуарлыҡтың үҙ-ара эш итеү ысулдары тикшереләсәк. R2R сиктәрендә «Сәнәғәт, сеймал сығарыу һәм уны эшкәртеү — ҙур һәм бәләкәй эшҡыуарлыҡтың стратегик партнерлығы» тигән темаға дискуссия ойоштороласаҡ. Был хаҡта «Башинформ» агентлығына республика Сауҙа-сәнәғәт палатаһының күргәҙмәләр һәм презентация эшмәкәрлеге департаментында хәбәр иттеләр.
Дискуссияның модераторы булып «Союзконсалт» халыҡ-ара эксперттар селтәре идараһы рәйесе Олег Паладьев сығыш яһаясаҡ. Төрлө илдәрҙең ҙур һәм бәләкәй бизнесы араһында үҙ-ара эш итеүҙе киңәйтеү мәсьәләләрен тикшереү ҡаралған.
«Ҙур һәм бәләкәй эшҡыуарлыҡтың үҙ-ара эш итеүе Рәсәй иҡтисады үҫешендә сәнәғәтте үҫтереү өсөн оло әһәмиәткә эйә, — тип иҫәпләй Олег Паладьев. — Бәләкәй һәм урта эшҡыуарлыҡ баҙарҙағы үҙгәрештәргә еңел яраҡлаша. Һөҙөмтә булараҡ, аутсорсинг — ҙур компанияларҙың яңыртыу талап иткән эшҡыуарлыҡ процесын бәләкәй эшҡыуарлыҡҡа тапшырыуы — үҙ-ара файҙалы механизм булып тора».
Сарала ҡатнашыуға «Рособоронэкспорт» асыҡ акционерҙар йәмғиәте генераль директорының беренсе урынбаҫары Иван Гончаренко, Башҡортостандың сәнәғәт һәм инновация сәйәсәте министры Алексей Карпухин, «Роскитинвест» «Томск өлкәһендә сауҙа-сәнәғәт хеҙмәттәшлеген үҫтереү буйынса рус-ҡытай инвестиция компанияһы» ябыҡ акционерҙар йәмғиәтенең генераль директоры Гоцин Пэн, Marcopolo S.A. генераль директоры Жозе Рубенс де ла Роса, Ҡытай Халыҡ Республикаһының транспорт министры Ян Чуаньтан саҡырылған.


text:
Күмертауҙа Башҡортостан Президентының хәйриә эшмәкәрлегенә ай һайын средстволар бүлеү тураһындағы башланғысын хуплайҙар
Күмертауҙа ҡала округы хакимиәте ҡарамағындағы Хәйриә эшмәкәрлеге мәсьәләләре буйынса советтың беренсе ултырышы үтте.
Совет рәйесе, Күмертау хакимиәте башлығы Борис Беляев билдәләүенсә, ҡалала хәйриә эшмәкәрлегенә ҙур иғтибар бүленә. Үткән ике йыл эсендә был өлкәлә киң инфраструктура булдырылған: Хәйриә эшмәкәрлеге мәсьәләләре буйынса муниципаль совет; Ғаилә, әсәлек, аталыҡ һәм балалыҡ буйынса ведомство-ара совет; мәғариф һәм социаль учреждениеларҙың попечителлек советтары эшләп килә; хәйриә эшмәкәрлегенең маҡсатлы йүнәлештәре билдәләнгән. «Күмертау, минең ҡалам» коммерцияға ҡарамаған хәйриә фонды булдырылған, уның сығымдары тураһындағы мәғлүмәт ҡала сайтында һәм киң мәғлүмәт сараларында урынлаштырыла.
Совет ултырышында ҡалала хәйриә эшмәкәрлеген мәғлүмәти йәһәттән тәьмин итеү мәсьәләһе һәм 2012 йылдың II кварталына хәйриә эшмәкәрлеге буйынса план тикшерелде. Был өлкәлә иң әүҙем ҡатнашыусыларҙы тәбрикләү өсөн Совет дипломдар эмблемаһын раҫланы.
Борис Беляев Башҡортостан Президентының хәйриә эшмәкәрлегенә ай һайын средсволар бүлеү тураһындағы башланғысын яҡларға тәҡдим итте. «Күмертау, минең ҡалам» коммерцияға ҡарамаған хәйриә фондына йүнәлтеләсәк средстволарҙы ҡулланыу тураһындағы мәғлүмәт менән ҡалала йәшәүсе һәр кем таныша алырға тейеш, тине ул. Хәйриә эшмәкәрлеге мәсьәләләре буйынса совет бер тауыштан республика Президентының башланғысын хупланы.